title: 2016 m. spalio 11 d. Europos Sąjungos Teisingumo Teismo sprendimas dėl galimybės visuomenei susipažinti su Europos Sąjungos Teisingumo Teismo vykdant administracines funkcijas turimais dokumentais

text:
30.11.2016

               LT

               Europos Sąjungos oficialusis leidinys

               C 445/3

         2016 m. spalio 11 d.
   EUROPOS SĄJUNGOS TEISINGUMO TEISMO SPRENDIMAS
   dėl galimybės visuomenei susipažinti su Europos Sąjungos Teisingumo Teismo vykdant administracines funkcijas turimais dokumentais
   (2016/C 445/03)
   EUROPOS SĄJUNGOS TEISINGUMO TEISMAS,
   atsižvelgdamas į Sutarties dėl Europos Sąjungos veikimo 15 straipsnio 3 dalį,
   atsižvelgdamas į 2016 m. rugsėjo 26 d. Administracinio komiteto nuomonę,
   kadangi reikia priimti nuostatas dėl galimybės visuomenei susipažinti su Europos Sąjungos Teisingumo Teismo vykdant administracines funkcijas turimais dokumentais,
   PRIIMA ŠĮ SPRENDIMĄ:
   1 straipsnis
   Taikymo sritis
   1.   Šis sprendimas taikomas visiems Europos Sąjungos Teisingumo Teismo turimiems dokumentams, t. y. vykdant administracines funkcijas jo parengtiems ar gautiems ir turimiems dokumentams.
   2.   Šiuo sprendimu nepažeidžiamos visuomenės teisės susipažinti su Europos Sąjungos Teisingumo Teismo turimais dokumentais, kurios gali būti grindžiamos tarptautinės teisės dokumentais arba juos įgyvendinančiais aktais.
   2 straipsnis
   Galintys susipažinti asmenys
   1.   Bet kuris Europos Sąjungos pilietis ir bet kuris fizinis ar juridinis asmuo, gyvenantis ar turintis registruotą buveinę valstybėje narėje, turi teisę, laikydamasis šiame sprendime numatytų sąlygų, susipažinti su 1 straipsnio 1 dalyje nurodytais Europos Sąjungos Teisingumo Teismo dokumentais.
   2.   Europos Sąjungos Teisingumo Teismas gali, laikydamasis tų pačių sąlygų, leisti bet kuriam fiziniam ar juridiniam asmeniui, negyvenančiam arba neturinčiam registruotos buveinės valstybėje narėje, susipažinti su šiais dokumentais.
   3 straipsnis
   Išimtys
   1.   Europos Sąjungos Teisingumo Teismas nesuteikia galimybės susipažinti su dokumentu, dėl kurio atskleidimo nukentėtų apsauga:

               a)

               viešojo intereso, susijusio su:

                           —

                           visuomenės saugumu,

                           —

                           gynybos ir kariniais reikalais,

                           —

                           tarptautiniais santykiais,

                           —

                           Sąjungos arba valstybės narės finansine, pinigų ar ekonomine politika;

               b)

               asmens privataus gyvenimo ir neliečiamybės, ypač pagal asmens duomenų apsaugą reglamentuojančius Sąjungos teisės aktus.

         2.   Europos Sąjungos Teisingumo Teismas nesuteikia galimybės susipažinti su dokumentu, dėl kurio atskleidimo nukentėtų apsauga:

               —

               fizinio arba juridinio asmens komercinių interesų, įskaitant susijusius su intelektine nuosavybe,

               —

               teismo proceso ir teisinių konsultacijų,

               —

               patikrinimų, tyrimų ir audito tikslų.

         3.   Galimybė susipažinti su Europos Sąjungos Teisingumo Teismo parengtu dokumentu, skirtu naudoti viduje, arba su jo gautu dokumentu, susijusiu su klausimu, dėl kurio šis Teismas dar nėra priėmęs sprendimo, nesuteikiama, jei dokumento atskleidimas rimtai pakenktų Europos Sąjungos Teisingumo Teismo sprendimų priėmimo procesui.
   Galimybė susipažinti su dokumentu, kuriame yra nuomonės, skirtos naudoti vidaus reikmėms vykstant pasitarimams ir preliminarioms konsultacijoms Europos Sąjungos Teisingumo Teisme ar kitur, kuriose dalyvavo šis Teismas, nesuteikiama netgi po to, kai sprendimas jau yra priimtas, jei dokumento atskleidimas rimtai pakenktų Europos Sąjungos Teisingumo Teismo sprendimų priėmimo procesui.
   4.   Šio straipsnio 2 ir 3 dalyse numatytos išimtys netaikomos, jeigu nurodyto dokumento atskleidimą pagrindžia viršesnis viešasis interesas.
   5.   Jei kuri nors iš šio straipsnio 1–3 dalyse numatytų išimčių ar kelios jų yra taikomos tik kuriai nors dokumento daliai, likusios dokumento dalys yra atskleidžiamos.
   6.   Šio straipsnio 1–3 dalyse numatytos išimtys yra taikomos tik tokiam laikotarpiui, kai tokia apsauga yra pateisinama atsižvelgiant į dokumento turinį. Išimtys gali būti taikomos ne ilgiau kaip 30 metų. Kalbant apie dokumentus, kuriems dėl privataus gyvenimo ar komercinių interesų taikomos išimtys, pažymėtina, kad tos išimtys, jei reikia, gali būti taikomos ir pasibaigus šiam laikotarpiui.
   7.   Šis straipsnis taikomas nepažeidžiant 9 straipsnio nuostatų.
   4 straipsnis
   Pirminio prašymo pateikimas
   1.   Prašymas leisti susipažinti su Europos Sąjungos Teisingumo Teismo dokumentu turi būti surašytas viena iš oficialiųjų Sąjungos kalbų užpildant anketą, kurią galima rasti Europos Sąjungos Teisingumo Teismo interneto svetainėje. Pageidautina ją siųsti elektroninėmis priemonėmis, laikantis minėtoje interneto svetainėje pateiktų nurodymų, arba išimtiniais atvejais paštu ar telefaksu.
   2.   Prašymas turi būti surašytas pakankamai tiksliai ir jame turi būti pateikta konkreti informacija, leidžianti identifikuoti prašomą dokumentą ar dokumentus, taip pat nurodyta pareiškėjo pavardė ar pavadinimas ir adresas.
   3.   Jei prašymas nėra pakankamai konkretus, Europos Sąjungos Teisingumo Teismas kreipiasi į pareiškėją, kad patikslintų prašymą, ir padeda jam tai padaryti.
   4.   Tuo atveju, kai prašoma labai ilgo dokumento arba prašymas susijęs su labai dideliu skaičiumi dokumentų, Europos Sąjungos Teisingumo Teismas gali neformaliai tartis su pareiškėju, kad būtų rastas teisingas sprendimas.
   5.   Pareiškėjas nebūtinai turi nurodyti prašymo pateikimo motyvus.
   5 straipsnis
   Pirminio prašymo nagrinėjimas
   1.   Užregistravus anketą, kurioje yra prašymas, pareiškėjui raštu (elektroniniu paštu, paštu arba telefaksu) išsiunčiamas patvirtinimas apie gavimą.
   2.   Per ne ilgesnį kaip vieno mėnesio laikotarpį nuo šio užregistravimo Europos Sąjungos Teisingumo Teismas duoda leidimą susipažinti su dokumentu ir pateikia jį pareiškėjui.
   3.   Jeigu Europos Sąjungos Teisingumo Teismas negali leisti susipažinti su prašomu dokumentu, jis per šio straipsnio 2 dalyje nustatytą laikotarpį raštu nurodo visiško arba dalinio atsisakymo priežastis ir informuoja pareiškėją apie jo teisę pateikti kartotinį prašymą per vieną mėnesį nuo atsakymo gavimo.
   4.   Išimtiniais atvejais, pavyzdžiui, jei prašoma labai ilgo dokumento arba prašymas susijęs su labai dideliu dokumentų skaičiumi, šio straipsnio 2 dalyje nustatytas terminas gali būti pratęstas mėnesiui su sąlyga, kad pareiškėjui pranešama iš anksto ir išsamiai nurodomos priežastys.
   5.   4 straipsnio 3 dalyje numatytu atveju atsakymo terminas pradedamas skaičiuoti tik nuo tada, kai Europos Sąjungos Teisingumo Teismui pareiškėjas pateikia papildomos informacijos, pakankamai patikslinančios prašymą.
   6.   Skaičiuojant terminus pagal analogiją taikomas Reglamentas (EEB, Euratomas) Nr. 1182/71, nustatantis terminams, datoms ir laikotarpiams taikytinas taisykles (OL L 124, 1971 m. birželio 8 d., p. 1).
   6 straipsnis
   Kartotinio prašymo pateikimas
   1.   Gavęs atsakymą, kuriuo visiškai arba iš dalies atsisakoma patenkinti pirminį prašymą, pareiškėjas gali pateikti kartotinį prašymą.
   2.   Europos Sąjungos Teisingumo Teismui neatsakius į pirminį prašymą per nustatytą terminą, pareiškėjas turi teisę pateikti kartotinį prašymą.
   3.   Kartotinis prašymas turi būti pateiktas Europos Sąjungos Teisingumo Teismui per vieną mėnesį nuo tada, kai gaunamas atsakymas, kuriuo visiškai arba iš dalies atsisakoma leisti susipažinti su prašomu dokumentu, arba, jeigu į pirminį prašymą neatsakoma, – nuo tada, kai pasibaigia atsakymo terminas.
   4.   Kartotinis prašymas turi būti surašytas laikantis 4 straipsnyje nustatytų formos reikalavimų.
   7 straipsnis
   Kartotinio prašymo nagrinėjimas
   1.   Kartotinis prašymas nagrinėjamas laikantis 5 straipsnyje nustatytos tvarkos, išskyrus informaciją dėl teisės pateikti kartotinį prašymą.
   2.   Visiško arba dalinio atsisakymo patenkinti kartotinį prašymą atveju Europos Sąjungos Teisingumo Teismas informuoja pareiškėją apie jam prieinamas procedūras ginčyti šį atsisakymą, tai yra, kad jis gali pareikšti ieškinį ir (arba) paduoti skundą Europos ombudsmenui, laikydamasis atitinkamai Sutarties dėl Europos Sąjungos veikimo 263 ir 228 straipsniuose numatytų sąlygų.
   3.   Per nurodytą laiką neatsakius į kartotinį prašymą, tai laikoma neigiamu atsakymu, ir pareiškėjas turi teisę pasinaudoti šio straipsnio 2 dalyje numatytomis procedūromis.
   8 straipsnis
   Įgaliotieji asmenys
   1.   Asmuo, įgaliotas nuspręsti dėl atsakymo, teiktino į pirminį prašymą leisti susipažinti su dokumentu, yra Komunikacijos direktorato direktorius.
   2.   Kai prašomą dokumentą turi Teisingumo Teismo arba Bendrojo Teismo kanceliarija, įgaliotieji asmenys yra atitinkamai Teisingumo Teismo kanclerio pavaduotojas ir Bendrojo Teismo kanclerio pavaduotojas.
   Teisingumo Teismo ir Bendrojo Teismo kanclerių pavaduotojai gali savo, kaip asmenų, įgaliotų spręsti dėl pirminio prašymo, įgaliojimus deleguoti vienam iš savo kanceliarijos administratorių.
   3.   Asmuo, įgaliotas nuspręsti dėl į kartotinį prašymą teiktino atsakymo, yra Teisingumo Teismo kancleris arba, jei kartotinis prašymas susijęs su Bendrojo Teismo kanceliarijos turimu dokumentu, – Bendrojo Teismo kancleris.
   4.   Kai valstybė narė, kuriai pateiktas prašymas leisti susipažinti su jos turimu Europos Sąjungos Teisingumo Teismo vykdant administracines funkcijas pateiktu dokumentu, kreipiasi į minėtą teismą dėl konsultacijos, atsakymą į šį prašymą dėl konsultacijos pateikia asmuo, įgaliotas pagal šio straipsnio 3 dalį atsakyti į kartotinį prašymą leisti susipažinti su tuo pačiu dokumentu, tiesiogiai pateiktą Europos Sąjungos Teisingumo Teismui.
   5.   Nukrypdamas nuo šio straipsnio 1 dalies Teisingumo Teismo kancleris gali paskirti kitą asmenį, įgaliotą nuspręsti dėl atsakymo, teiktino į pirminį prašymą leisti susipažinti su dokumentu.
   9 straipsnis
   Trečiųjų asmenų dokumentai
   1.   Europos Sąjungos Teisingumo Teismas suteikia galimybę susipažinti su jo turimu trečiojo asmens dokumentu tik gavęs atitinkamo trečiojo asmens sutikimą.
   2.   Šiame straipsnyje „trečiasis asmuo“ – bet kuris fizinis ar juridinis asmuo arba kitas subjektas, nepriklausantis Europos Sąjungos Teisingumo Teismui, įskaitant valstybes nares, kitas Europos Sąjungos institucijas, įstaigas ir organus bei trečiąsias valstybes.
   3.   Europos Sąjungos Teisingumo Teismui gavus prašymą leisti susipažinti su trečiojo asmens dokumentu, įgaliotasis asmuo kreipiasi į atitinkamą trečiąjį asmenį, kad sužinotų, ar jis neprieštarauja, kad šis dokumentas būtų atskleistas, nebent savo iniciatyva nusprendžia neleisti jo atskleisti, remdamasi 3 straipsnyje nurodytomis išimtimis.
   10 straipsnis
   Susipažinimo tvarka
   1.   Dokumentai pateikiami esamos versijos ir formos. Europos Sąjungos Teisingumo Teismas pagal šį sprendimą neprivalo pareiškėjui prašant parengti naujo dokumento arba surinkti informacijos.
   Kopiją galima pateikti popierinės arba elektroninės formos. Šiuo klausimu visiškai atsižvelgiama į pareiškėjo pageidavimą.
   Didelės apimties arba sunkiai tvarkomų dokumentų atveju pareiškėjo gali būti paprašyta su jais susipažinti vietoje.
   2.   Jeigu Europos Sąjungos Teisingumo Teismas ar kita institucija dokumentą jau atskleidė ir jeigu su juo galima lengvai susipažinti, Europos Sąjungos Teisingumo Teismas gali pareiškėją informuoti tik apie tai, kaip jį gauti.
   11 straipsnis
   Susipažinimo išlaidos
   1.   Pareiškėjo gali būti pareikalauta sumokėti mokestį už prašomų dokumentų kopijų darymą ir jų siuntimą.
   2.   Mokestis nereikalaujamas su dokumentu susipažįstant vietoje arba jeigu kopijų skaičius neviršija dvidešimties A4 formato puslapių.
   3.   Mokestis už kopijų darymą ir siuntimą apskaičiuojamas pagal Teisingumo Teismo kanclerio sprendime nustatytą tarifą. Jis negali viršyti realių šių veiksmų išlaidų.
   4.   Paskelbtiems dokumentams taikoma jiems būdinga tarifų sistema.
   12 straipsnis
   Dokumentų atgaminimas
   1.   Šis sprendimas taikomas nepažeidžiant jokių autorių teisių srityje galiojančių nuostatų, kurios gali riboti adresato teisę atgaminti arba naudoti atskleistus dokumentus.
   2.   Dokumentai, kuriems taikomos Europos Sąjungos Teisingumo Teismui priklausančios autorių teisės ir kurie atskleidžiami pagal šį sprendimą, gali būti atgaminami arba naudojami komerciniams tikslams tik prieš tai gavus raštišką Europos Sąjungos Teisingumo Teismo leidimą.
   13 straipsnis
   Įgyvendinimo priemonės
   Teisingumo Teismo kancleris imasi šiam sprendimui įgyvendinti reikalingų priemonių. Su šiomis priemonėmis galima susipažinti Europos Sąjungos Teisingumo Teismo interneto svetainėje.
   14 straipsnis
   Įsigaliojimas
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
   Šiuo sprendimu panaikinamas ir pakeičiamas 2012 m. gruodžio 11 d. Europos Sąjungos Teisingumo Teismo sprendimas dėl galimybės visuomenei susipažinti su Europos Sąjungos Teisingumo Teismo vykdant administracines funkcijas turimais dokumentais (OL C 38, 2013 m. vasario 9 d., p. 2).

      Priimta Liuksemburge 2016 m. spalio 11 d.

            Kancleris

         Alfredo CALOT ESCOBAR

            Pirmininkas

         Koen LENAERTS


title: 2017 m. gegužės 18 d. Tarybos sprendimas (ES) 2017/876 dėl Europos Sąjungos prisijungimo prie Tarptautinio medvilnės pramonės patariamojo komiteto (ICAC)

text:
23.5.2017

               LT

               Europos Sąjungos oficialusis leidinys

               L 134/23

         TARYBOS SPRENDIMAS (ES) 2017/876
   2017 m. gegužės 18 d.
   dėl Europos Sąjungos prisijungimo prie Tarptautinio medvilnės pramonės patariamojo komiteto (ICAC)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 207 straipsnio 3 ir 4 dalis kartu su 218 straipsnio 6 dalimi,
   atsižvelgdama į Europos Komisijos pasiūlymą,
   atsižvelgdama į Europos Parlamento pritarimą (1),
   kadangi:

               (1)

               Sąjunga yra kelių kitų tarptautinių prekių institucijų narė, bet nėra Tarptautinio medvilnės pramonės patariamojo komiteto (toliau – ICAC) narė;

               (2)

               Taryba 2004 m. balandžio 27 d., 2008 m. gegužės 27 d. ir 2010 m. gegužės 10 d. savo išvadose atitinkamai dėl ES veiksmų plano dėl žemės ūkio prekių grandinės, priklausomybės ir skurdo, dėl ES ir Afrikos partnerystės remiant medvilnės sektoriaus vystymąsi ir dėl Sąjungos veiksmų stiprinimo prekių srityje ragino Komisiją apsvarstyti Sąjungos narystės ICAC klausimą;

               (3)

               2013 m. rugsėjo 16 d. Taryba įgaliojo Komisiją vesti derybas Sąjungos vardu dėl Sąjungos prisijungimo prie ICAC pagal ICAC darbo tvarkos taisyklių II straipsnio 1 ir 2 skirsnius, ir pabrėžė, kad narystė ICAC atitinka Sąjungos interesus, kadangi medvilnei tenka labai svarbus vaidmuo Sąjungos žemės ūkio ir pramoninėje ekonomikoje bei prekyboje. Sąjunga yra medvilnės gamintoja ir iš grynosios medvilnės importuotojos 2009 m. tapo grynąja medvilnės eksportuotoja. Be to, Sąjungos tekstilės ir drabužių pramonė sunaudoja daug medvilninių audinių. Medvilnė yra taip pat svarbi Europos vystomojo bendradarbiavimo sritis – Sąjunga tebėra viena iš pagrindinių paramos Afrikos medvilnės sektoriui teikėjų;

               (4)

               Sąjunga mokės įnašą pagal ICAC darbo tvarkos taisyklių II straipsnio 2 skirsnio a dalies 2 punkto c papunktį. Sąjunga negali būti laikoma atsakinga už jokius dabartinius ar būsimus bet kurių ICAC narių įsiskolinimus;

               (5)

               Sąjungai prisijungus prie ICAC, būtina toliau atsižvelgti į Protokolą Nr. 4 dėl medvilnės (2), pridėtą prie 1979 m. Stojimo akto;

               (6)

               todėl Sąjunga turėtų prisijungti prie ICAC,

         PRIĖMĖ ŠĮ SPRENDIMĄ:
   1 straipsnis
   Šiuo sprendimu Sąjungos vardu patvirtinamas Europos Sąjungos prisijungimas prie Tarptautinio medvilnės pramonės patariamojo komiteto.
   ICAC darbo tvarkos taisyklės pridedamos prie šio sprendimo.
   2 straipsnis
   Tarybos pirmininkas paskiria asmenį (-is), įgaliotą (-us) Sąjungos vardu pateikti ICAC darbo tvarkos taisyklių II straipsnio 2 skirsnio a dalyje nurodytą pranešimą.
   3 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje 2017 m. gegužės 18 d.

            Tarybos vardu

            Pirmininkas

         C. ABELA

      (1)  2017 m. gegužės 16 d. pritarimas (dar nepaskelbtas Oficialiajame leidinyje).

      (2)  OL L 291, 1979 11 19, p. 174.

         Turinys

                  I STRAIPSNIS.

               ĮGALIOJIMAI
               26

                  II STRAIPSNIS.

               NARYSTĖ
               26

                  III STRAIPSNIS.

               PATARIAMASIS KOMITETAS
               28

                  IV STRAIPSNIS.

               NUOLATINIS KOMITETAS
               28

                  V STRAIPSNIS.

               NUOLATINIO KOMITETO PAREIGŪNAI
               30

                  VI STRAIPSNIS.

               NUOLATINIO KOMITETO PAKOMITEČIAI
               31

                  VII STRAIPSNIS.

               SEKRETORIATAS
               32

                  VIII STRAIPSNIS.

               FINANSINĖS PROCEDŪROS
               33

                  IX STRAIPSNIS.

               INFORMACIJOS TEIKIMAS
               34

                  X STRAIPSNIS.

               KALBOS
               35

                  XI STRAIPSNIS.

               BALSAVIMAS
               36

                  XII STRAIPSNIS.

               BENDRADARBIAVIMAS SU KITOMIS ORGANIZACIJOMIS
               36

                  XIII STRAIPSNIS.

               PAKEITIMAI
               36

                  XIV STRAIPSNIS.

               VIRŠENYBĖ
               36

                  Sekretoriato biuras

                  1629 K Street NW Suite 702

                  Washington DC 20006 USA

                  Telefonas (202) 463-6660

                  Faksas (202) 463-6950

                  E. paštas secretariat@icac.org

      TARPTAUTINIO MEDVILNĖS PRAMONĖS PATARIAMOJO
      KOMITETO
      DARBO TVARKOS TAISYKLĖS
      1972 m. birželio 16 d. patvirtintos 31-ajame plenariniame posėdyje
      (su pakeitimais, padarytais 2015 m. gruodžio 11 d. 74-ajame plenariniame posėdyje)

         I STRAIPSNIS. ĮGALIOJIMAI

      Tarptautinio medvilnės pramonės patariamojo komiteto (toliau – ICAC) funkcijos:

                  a.

                  sekti ir atidžiai stebėti pokyčius, turinčius įtakos pasaulinei medvilnės rinkos padėčiai;

                  b.

                  rinkti, platinti ir atnaujinti patikimą ir laiku teikiamą statistiką ir kitą informaciją, susijusią su pasauline medvilnės gamyba, prekyba, naudojimu ir pasaulinėmis medvilnės atsargomis ir kainomis; taip pat tokią su kitais tekstilės gaminiais arba rūšimis susijusią informaciją, kuri yra svarbi medvilnės ūkiui ir kurios narių nurodymu nerenka kitos tarptautinės institucijos;

                  c.

                  siūlyti ICAC nariams, kai to reikia, visas priemones, kurios, ICAC manymu, yra tinkamos ir naudingos stiprinant tarptautinį bendradarbiavimą, kuriuo siekiama plėtoti ir išsaugoti tvarią pasaulio medvilnės pramonę;

                  d.

                  organizuoti tarptautinių diskusijų forumus medvilnės kainų klausimams aptarti, atsižvelgiant į diskusijas, šiuo metu vykstančias kitur, pvz., Jungtinių Tautų prekybos ir plėtros konferencijoje (angl. UNCTAD). Tokios diskusijos turėtų reguliariai vykti nuolatiniame komitete ir metiniame plenariniame posėdyje.

         II STRAIPSNIS. NARYSTĖ

         1 skirsnis. Teisė tapti nariu

                  a.

                  ICAC nariais gali tapti visi Jungtinių Tautų arba Maisto ir žemės ūkio organizacijos nariai, turintys interesų medvilnės pramonės srityje.

                  b.

                  Bet kuri valstybė, turinti interesų medvilnės pramonės srityje, gali kreiptis dėl narystės.

         2 skirsnis. Narių priėmimas: su naryste susiję narių įsipareigojimai

      Nariai į ICAC priimami tokia tvarka:

                  a.

                  Kandidatas pateikia vykdomajam direktoriui prašymą, kuriame nurodoma, kad:

                              1)

                              jis turi interesų medvilnės pramonės srityje;

                              2)

                              jis yra pasirengęs įgyvendinti visus dėl narystės atsirandančius įsipareigojimus, susijusius su:

                                          a)

                                          tuo metu galiojančių ICAC darbo tvarkos taisyklių laikymusi,

                                          b)

                                          informacijos apie padėtį medvilnės rinkoje ir kitais susijusiais klausimais pateikimu laikantis ICAC nustatytų reikalavimų ir visų darbo programų, kurios kartais gali būti patvirtinamos iš naujo, ir

                                          c)

                                          savo įmokų sumokėjimu.

                  b.

                  Po to nuolatinis komitetas arba, tam tikrais nustatytais atvejais, patariamasis komitetas nagrinėja prisijungti norinčio kandidato prašymą.

                  c.

                  Paprastai narystės reikalavimus atitinkančio kandidato prisijungimas pagal šio straipsnio 1 skirsnio a punktą patvirtinamas artimiausiame nuolatinio komiteto posėdyje. Tačiau, jeigu prisijungimo klausimas sprendžiamas plenariniame posėdyje, prisijungimo faktą patvirtina patariamasis komitetas.

                  d.

                  Prašymą dėl narystės pagal šio straipsnio 1 skirsnio b punktą nagrinėja patariamasis komitetas.

                  e.

                  Nesvarbu, ar kandidato priėmimas į ICAC patvirtinamas, ar jam pritariama, nuolatinis komitetas arba patariamasis komitetas pagal šio straipsnio 4 skirsnio c punktą taip pat patvirtina šio nario finansinio įnašo dydį jo prisijungimo metais.

                  f.

                  Vykdomasis direktorius informuoja atitinkamą kandidatą apie priimtą sprendimą.

         3 skirsnis. Narystės nutraukimas

      Bet kurio nario narystė ICAC nutraukiama tokia tvarka:

                  a.

                  Bet kuris narys, norintis nutraukti narystę, perduoda vykdomajam direktoriui prašymą, kuriame nurodoma pageidaujama narystės nutraukimo data, kuri turi būti ne anksčiau kaip 30 dienų nuo dienos, kurią vykdomasis direktorius gauna pranešimą.

                  b.

                  Vykdomasis direktorius informuoja patariamąjį komitetą arba, tam tikrais nustatytais atvejais, nuolatinį komitetą apie visus narystės nutraukimo atvejus, ir, patvirtindamas narystės nutraukimą, praneša atitinkamam nariui apie jo finansinę padėtį ICAC.

         4 skirsnis. Finansinės narių pareigos

                  a.

                  Kiekvieno nario įmoka yra iki artimiausio 100 USD suapvalinta suma, kurią sudaro:

                              1)

                              pagrindinis įnašas: 40 proc. visų įmokų lygiai padalijama visiems nariams ir

                              2)

                              proporcingas (pro rata) įnašas: visa proporcingų įnašų suma, lygi biudžeto poreikio dalių ir vienodų įnašų sumos skirtumui. Proporcingas įnašas apskaičiuojamas remiantis vidutine žaliavinės medvilnės prekyba (eksportas ir importas) per pastaruosius ketverius medvilnės metus (rugpjūčio–liepos mėn.) iki ICAC finansinių metų, kuriais turi būti sumokėti įnašai.

                  b.

                  Įmokų mokėjimo terminas – iki kiekvienų metų liepos 1 d. Jos turi būti sumokėtos per artimiausius ICAC finansinių metų mėnesius. Kiekviena iš nario gauta įmoka įskaitoma padengti seniausiai to nario skolai ICAC.

                  c.

                  Pradinė ICAC nario įmoka apskaičiuojama pagal šio straipsnio 4 skirsnio a punktą. Tokia pradinė įmoka proporcingai apskaičiuojama atsižvelgiant į kalendorinių ketvirčių, likusių iki ICAC finansinių metų pabaigos, skaičių. Proporcingas įnašas nustatomas atsižvelgiant į vidutinės prekybos santykį, kuriuo buvo vadovaujamasi nustatant vėliausiai apskaičiuotus esamų narių proporcingus įnašus.

                  d.

                  Pradinė nario įmoka tampa privaloma mokėti narystės įsigaliojimo dieną ir turi būti sumokėta per artimiausius tris mėnesius.

                  e.

                  Narystę nutraukiantis ar sustabdantis narys nėra atleidžiamas nuo jam priskaičiuotos ICAC įmokos dalies mokėjimo, taip pat tokia įmoka nėra grąžinama narystės nutraukimo finansiniais metais. Bet kokia nesumokėta įmoka už tuos metus tampa mokėtina tą dieną, kai vykdomasis direktorius gauna šio straipsnio 3 skirsnio a punkte nurodytą prašymą.

                  f.

                  Jeigu narys vėluoja sumokėti savo įmoką dvylika mėnesių, išskyrus tais atvejais, kai įsiskolinimo suma neviršija 15 proc. nustatytos metinės įmokos, vykdomasis direktorius praneša atitinkamam nariui, kad per šešis mėnesius nuo pranešimo gavimo dienos nesumokėjus įmokos, dokumentai nebebus išduodami ir kitos paslaugos nebus teikiamos. Jeigu įmoka nesumokama dar per šešis mėnesius, atitinkamo nario narystė sustabdoma.

                  g.

                  Narys, nutraukęs narystę pagal šio straipsnio 3 skirsnio nuostatas arba kurio narystė buvo sustabdyta pagal 4 skirsnio f punktą, vėl nepriimamas į narius, kol nesumoka ne mažiau kaip penktadalio visų susikaupusių skolų ICAC. Jo narystė tęsiama tik tuomet, jeigu iki grąžinant visą skolą ICAC nesikaupia papildomos skolos, o skola ICAC toliau mokama dalimis, ne mažesnėmis kaip vieno ketvirčio likusios mokėti sumos per metus.

         III STRAIPSNIS. PATARIAMASIS KOMITETAS

         1 skirsnis. Apibrėžtis

      Šiose darbo tvarkos taisyklėse sąvoka „patariamasis komitetas“ reiškia ICAC plenarinį posėdį.

         2 skirsnis. Posėdžių dažnumas ir vieta

      Patariamasis komitetas į posėdžius renkasi narių kvietimu. Paprastai eiliniai posėdžiai vyksta mažiausiai kartą per kalendorinius metus. Nuolatinis komitetas gali prašyti surengti papildomų posėdžių. Kvietimai surengti plenarinius posėdžius negali būti priimami iš narių, kurie vėluoja sumokėti ICAC įmokas ilgiau nei vienus metus.
      Rengiant patariamojo komiteto posėdžius kiek įmanoma turi būti laikomasi medvilnės eksporto ir importo narių pusiausvyros principo. Kadangi organizacijos būstinė yra Jungtinėse Amerikos Valstijose, posėdžiai čia turi būti organizuojami dažniau nei kitose valstybėse narėse ir paprastai ne rečiau kaip kas penkerius metus.

         3 skirsnis. Dalyvavimas posėdžiuose

      Nario pasiūlymas surengti ICAC patariamojo komiteto posėdį reiškia, kad visų norinčių narių delegacijos turi teisę atvykti į posėdį ir jame dalyvauti. Komitetas savo iniciatyva gali išsiųsti kvietimus nariams.

         4 skirsnis. Posėdžių tvarka

                  a.

                  Priimantysis narys paskiria patariamojo komiteto posėdžio pirmininką. Nuolatinio komiteto pirmininkas eina pirmojo pirmininko pavaduotojo pareigas. Priimantysis narys gali paskirti vieną arba daugiau kitų pirmininko pavaduotojų. Posėdžio pirmininkas paprastai vadovauja valdymo komiteto ir plenarinės sesijos posėdžiams. Kiti komitetai paskiria savo pirmininką ir pirmininko pavaduotojus.

                  b.

                  ICAC vykdomasis direktorius eina generalinio sekretoriaus pareigas ir gali paskirti vieną arba daugiau asocijuotų generalinių sekretorių. Jeigu vykdomojo direktoriaus nėra, priimantysis narys paskiria generalinį sekretorių.

                  c.

                  Kiekvienas narys nedelsdamas praneša vykdomajam direktoriui savo atstovų, pavaduotojų ir patarėjų, taip pat delegacijos vadovo, vardus ir pavardes ir pateikia kitą informaciją, kuri gali būti reikalinga registracijai.

                  d.

                  Diskutuojant bet kuriuo klausimu, kiekvienas narys gali padaryti pareiškimą dėl posėdžio tvarkos ir gali pasiūlyti užbaigti arba atidėti diskusijas. Kiekvienu atveju pirmininkas nedelsdamas informuoja apie savo sprendimą ir jis galioja, jeigu jam neprieštarauja posėdžio dalyviai.

         5 skirsnis. Įgaliojimai

                  a.

                  Paskirti vykdomąjį direktorių ir nustatyti pagrindines jo (-s) darbo sutarties ir darbo užmokesčio sąlygas.

                  b.

                  Svarstyti ir priimti sprendimą bet kuriuo kitu klausimu atsižvelgiant į ICAC įgaliojimus.

         IV STRAIPSNIS. NUOLATINIS KOMITETAS

         1 skirsnis. Santykiai su patariamuoju komitetu

                  a.

                  Laikotarpiu tarp plenarinių posėdžių patariamajam komitetui atstovauja jam pavaldus nuolatinis komitetas Vašingtone (Kolumbijos apygarda).

                  b.

                  Patariamasis komitetas gali įgalioti nuolatinį komitetą spręsti konkrečius klausimus. Patariamasis komitetas gali pakeisti arba panaikinti tokį įgaliojimą.

                  c.

                  Patariamasis komitetas gali peržiūrėti visus nuolatinio komiteto priimtus sprendimus.

                  d.

                  Kiekviename patariamojo komiteto posėdyje nuolatinio komiteto pirmininkas praneša, ką nuolatinis komitetas nuveikė nuo paskutinio posėdžio.

         2 skirsnis. Narystė

      Visi ICAC nariai gali būti nuolatinio komiteto nariais.

         3 skirsnis. Kompetencija, pareigos ir atsakomybės sritys

      a.   Pagrindinės užduotys:

                  1)

                  sudaryti sąlygas keistis nuomonėmis dėl dabartinių ir būsimų pokyčių, susijusių su tarptautine medvilnės rinkos padėtimi;

                  2)

                  praktiškai įgyvendinti visus patariamojo komiteto nurodymus, sprendimus ir rekomendacijas;

                  3)

                  rengti darbo programas;

                  4)

                  prižiūrėti, kad darbo programos būtų vykdomos atsižvelgiant į galimą ICAC finansavimą. Į šią atsakomybės sritį patenka, be kita ko, šios funkcijos:

                              a)

                              nustatyti reikalingų ataskaitų ir leidinių skaičių, pobūdį ir adresatus,

                              b)

                              sekretoriatui arba atitinkamam pakomitečiui priskirti nagrinėti patvirtintoje darbo programoje numatytus klausimus, kurių jis nenori spręsti pats,

                              c)

                              gerinti statistiką,

                              d)

                              palaikyti viešuosius ryšius,

                  5)

                  rengti patariamojo komiteto darbotvarkę ir jos tvarkaraštį ir teikti šiam komitetui rekomendacijas. Darbotvarkėje turėtų būti nurodyta kito patariamojo komiteto posėdžio data ir vieta;

                  6)

                  sukurti praktinio bendradarbiavimo su Jungtinėmis Tautomis, Maisto ir žemės ūkio organizacija, Tarptautiniu medvilnės institutu ir kitomis bendradarbiavimu su ICAC suinteresuotomis tarptautinėmis organizacijomis pagrindus.

            b.   Finansinės užduotys:
      Vykdyti ICAC finansų priežiūrą. Ši atsakomybės sritis apima, be kita ko, ateinančių ICAC finansinių metų biudžeto ir narių įmokų schemos patvirtinimą.
      c.   Administracinės užduotys:

                  1)

                  sukurti ir išlaikyti Vašingtone (Kolumbijos apygarda) veikiantį sekretoriatą, kurį sudaro vykdomasis direktorius ir kiti darbuotojai (žr. VII straipsnį);

                  2)

                  įdarbinti reikalingus darbuotojus, siekiant, kad būtų priimta kvalifikuotų darbuotojų iš kuo daugiau valstybių narių;

                  3)

                  prireikus, tarp patariamojo komiteto posėdžių paskirti naują vykdomąjį direktorių ir nustatyti jo (-s) darbo sąlygas;

                  4)

                  nustatyti jam (-ai) pavaldžių darbuotojų ar sekretoriato pareigas ir atsakomybės sritis, reikalingas veiksmingai komiteto veiklai;

                  5)

                  teikti rekomendacijas dėl šių darbo tvarkos taisyklių pakeitimų.

         4 skirsnis. Užduočių skyrimas

      Nuolatinis komitetas gali skirti bet kuriam pakomitečiui užduotis, susijusias su jo kompetencijos klausimais.

         5 skirsnis. Nuolatinio komiteto darbo tvarka

      a.   Bendrosios nuostatos:

                  1)

                  posėdžiai rengiami pirmininko arba vykdomojo direktoriaus šaukimu bet kuriam nariui paprašius arba nuolatinio komiteto sprendimu;

                  2)

                  paprastai apie posėdį pranešama likus ne mažiau kaip 10 dienų iki jo pradžios;

                  3)

                  posėdžiai yra uždari, išskyrus atvejus, kai nuolatinis komitetas nusprendžia kitaip.

            b.   Kvorumo reikalavimai:

                  1)

                  kvorumas yra, jei posėdyje dalyvauja trečdalis narių atstovų;

                  2)

                  jeigu nėra kvorumo, tačiau atstovaujama ne mažiau kaip aštuoniems nariams, posėdis tęsiamas. Tačiau protokole nurodoma, kurie sprendimai, jeigu tokių buvo, patvirtinti nesant kvorumo ir kurie nariai, jeigu tokių buvo, susilaikė juos tvirtinant;

                  3)

                  visi tokie sprendimai paprastai yra privalomi. Tačiau nedalyvavę arba pareiškimą dėl savo pozicijos vėlesniam laikui atidėję nariai gali pateikti prieštaravimą per dešimt dienų nuo protokolo projekto patvirtinimo dienos ir, jeigu sprendimui prieštaraujančių narių yra daugiau nei posėdyje sprendimui pritarusių narių, sprendimas panaikinamas, tai nurodoma galutiniame protokole.

            c.   Darbotvarkė:

                  1)

                  kiekvieno posėdžio pradžioje pirmiausia tvirtinama darbotvarkė;

                  2)

                  darbotvarkės projektą rengia vykdomasis direktorius ir perduoda ją visiems nariams kartu su pranešimu apie posėdį. Darbotvarkės projekte klausimą gali pateikti bet kuris narys, pranešdamas apie tai vykdomajam direktoriui likus ne mažiau kaip savaitei iki posėdžio;

                  3)

                  posėdžio metu į darbotvarkę galima įtraukti klausimą, jeigu tam neprieštarauja dauguma dalyvaujančių narių. Tačiau bet kokiam veiksmui, kurio buvo imtasi šiuo klausimu, patvirtinti reikia, kad tam vieningai pritartų tame posėdyje dalyvaujantys nariai;

                  4)

                  bet kokiam per posėdį pateiktam naujam pasiūlymui patvirtinti reikia, kad tam vieningai pritartų tame posėdyje dalyvaujantys nariai.

            d.   Protokolas:

                  1)

                  posėdžių protokolo projektas rengiamas santraukos forma. Posėdžio stenograma rengiama tik tuomet, kai to prašo vykdomasis direktorius, pareigūnas arba narys;

                  2)

                  kiekvienas posėdžio dalyvis turi teisę peržiūrėti su juo susijusią arba jam skirtą medžiagą. Apie bet kokius pakeitimus pranešama sekretoriatui per dešimt dienų nuo posėdžio pabaigos;

                  3)

                  galutinis protokolas padalijamas visiems nariams.

         V STRAIPSNIS. NUOLATINIO KOMITETO PAREIGŪNAI

         1 skirsnis

                  a.

                  Nuolatinio komiteto pareigūnai yra pirmininkas, pirmasis pirmininko pavaduotojas ir antrasis pirmininko pavaduotojas.

                  b.

                  Nuolatinio komiteto pareigūnai išrenkami kiekviename eiliniame patariamojo komiteto posėdyje. Jie eina savo pareigas tol, kol juos pakeičia kiti išrinkti pareigūnai.

                  c.

                  Rinkdamas nuolatinio komiteto pareigūnus patariamasis komitetas atsižvelgia į:

                              i)

                              kuo didesnę rotaciją atsižvelgiant į geografinį pasiskirstymą;

                              ii)

                              pakankamą atstovavimą medvilnę importuojantiems ir eksportuojantiems nariams;

                              iii)

                              kompetenciją, suinteresuotumą ir dalyvavimą komiteto darbe.

                  d.

                  Eidami pareigas pareigūnai kompensacijos iš ICAC negauna. ICAC neapmoka jokių pareigūnų išlaidų, išskyrus atvejus, kai nuolatinis komitetas nusprendžia kitaip, atsižvelgdamas į kelionės išlaidas, susijusias su ypatingomis ir specifinėmis užduotimis.

         2 skirsnis. Kadencija

      Nuolatinio komiteto pareigūnai renkami vieneriems metams. Išimtiniais atvejais jie gali būti perrenkami dar vienai kadencijai. Esant galimybei, pirmasis pirmininko pavaduotojas paskiriamas eiti kadenciją baigusio pirmininko pareigas, o antrasis pirmininko pavaduotojas paskiriamas eiti pirmojo pirmininko pavaduotojo pareigas.

         3 skirsnis. Rinkimų tvarka

      Skyrimo komitetas, kuriame gali dalyvauti visi nariai, sušaukiamas iki plenarinio posėdžio likus ne mažiau kaip keturiems mėnesiams. Skyrimo komitetas išrenka savo pirmininką. Skyrimo komitetas pateikia ataskaitą nuolatiniam komitetui, jis pateikia atitinkamas rekomendacijas patariamajam komitetui. Skyrimo komitete dalyvaujantys nuolatinio komiteto atstovai, kurie atstovauja nariams, kurie posėdžio metu vėluoja sumokėti ICAC įmokas ilgiau nei vienus metus, negali būti skiriami nuolatinio komiteto pareigūnais.

         4 skirsnis. Pirmininkas

                  a.

                  Pirmininkas yra pagrindinis pirmininkaujantis pareigūnas ir visų pakomitečių ir darbo grupių narys ex officio.

                  b.

                  Jeigu dėl kokios nors priežasties pirmininkas negali toliau eiti pareigų, pirmasis pirmininko pavaduotojas tampa ad interim pirmininku iki bus išrinktas naujas pirmininkas.

         5 skirsnis. Pirmininko pavaduotojai

                  a.

                  Pirmasis pirmininko pavaduotojas pirmininkauja nuolatinio komiteto posėdžiams, jeigu pirmininko nėra arba pirmininko pavedimu.

                  b.

                  Antrasis pirmininko pavaduotojas pirmininkauja nuolatinio komiteto posėdžiams, jeigu nėra pirmininko ir (arba) pirmojo pirmininko pavaduotojo arba pirmininko ir (arba) pirmojo pirmininko pavaduotojo pavedimu.

                  c.

                  Jeigu dėl kokios nors priežasties pirmasis pirmininko pavaduotojas negali toliau eiti pareigų arba jeigu jo (-s) vieta atsilaisvino dėl to, kad jis (ji) tapo ad interim pirmininku pagal šio straipsnio 4 skirsnio b punktą, antrasis pirmininko pavaduotojas automatiškai tampa ad interim pirmojo pirmininko pavaduotoju iki bus išrinktas naujas pirmininko pavaduotojas.

         VI STRAIPSNIS. NUOLATINIO KOMITETO PAKOMITEČIAI

         1 skirsnis. Nuolatinis komitetas

      Nuolatinis komitetas gali įkurti pakomitečius arba darbo grupes, nustatyti jų įgaliojimus ir nutraukti jų veiklą arba juos panaikinti.

         2 skirsnis. Pakomitečiai

      Kiekvienas nuolatinio komiteto narys gali būti bet kurio pakomitečio arba darbo grupės nariu.

         3 skirsnis. Pakomitečių kompetencija, pareigos ir atsakomybės sritys

                  a.

                  Kiekvienas pakomitetis:

                              1)

                              atsako nuolatiniam komitetui už patariamojo komiteto arba nuolatinio komiteto jam paskirtų užduočių vykdymą;

                              2)

                              gali atkreipti nuolatinio komiteto dėmesį į bet kurį kitą jo kompetencijai priskirtą klausimą;

                              3)

                              renka savo pirmininką ir pirmininko pavaduotoją. Jeigu dėl kurios nors priežasties bet kurio pakomitečio pirmininkas negali toliau eiti pareigų, to pakomitečio pirmininko pavaduotojas tampa pirmininku, o pakomitetis išrenka naują pirmininko pavaduotoją;

                              4)

                              gali nustatyti oficialias arba neoficialias savo darbo tvarkos taisykles.

         VII STRAIPSNIS. SEKRETORIATAS

         1 skirsnis

      Sekretoriatui vadovauja vykdomasis direktorius, kuris dirba visą dieną, gauna už tai darbo užmokestį ir eina pareigas tol, kol galioja jo (-s) darbo sutartis.

                  a.

                  Viena iš jo (-s) įdarbinimo sąlygų yra tai, kad jis (ji) negali turėti jokių svarbių finansinių interesų, kurie galėtų pakenkti jo (-s) darbui ICAC, ir kad jis (ji) neturėtų siekti gauti arba gauti nurodymų iš bet kurios institucijos už ICAC ribų.

                  b.

                  Vykdomajam direktoriui taikomos vienodos sąlygos, palyginti su kitais sekretoriato nariais, sprendžiant visus klausimus, išskyrus darbo užmokesčio pakeitimus, susijusius su pragyvenimo išlaidomis, ir įmokas pensijai gauti, kurie vykdomajam direktoriui nustatomi pagal JT sistemą.

                  c.

                  Vykdomasis direktorius:

                              1)

                              yra:

                                          (a)

                                          ICAC iždininkas, tačiau paprastai jam (jai) vykdant tokias pareigas netaikoma asmeninė finansinė atsakomybė,

                                          (b)

                                          patariamojo komiteto generalinis sekretorius,

                                          (c)

                                          nuolatinio komiteto ir jam pavaldžių įstaigų sekretorius, išskyrus atvejus, kai jis (ji) perduoda su tuo susijusius savo įgaliojimus savo darbuotojui,

                                          (d)

                                          visų ICAC įrašų saugotojas,

                                          (e)

                                          už sekretoriato darbuotojus atsakingas asmuo;

                              2)

                              yra atsakingas už:

                                          (a)

                                          visapusišką sekretoriatui nustatytos darbo programos vykdymą,

                                          (b)

                                          darbotvarkės, tvarkaraščių, techninių dokumentų, posėdžių procesinių veiksmų, pranešimų ir protokolų rengimą,

                                          (c)

                                          protokolo reikalavimų laikymąsi ir bendravimą su nariais, kitomis tarptautinėmis organizacijomis ir suinteresuotosiomis nacionalinėmis institucijomis ICAC darbe;

                              3)

                              privalo:

                                          (a)

                                          atstovauti nuolatiniam komitetui bendradarbiaujant su priimančiaisiais nariais rengiant patariamojo komiteto posėdžius,

                                          (b)

                                          pasitarus su priimančiuoju nariu, paskirti komitetų techninius pagalbinius darbuotojus per patariamojo komiteto posėdžius,

                                          (c)

                                          rengti ir teikti nuolatiniam komitetui svarstyti išsamų metinį biudžetą, numatant šias išlaidų kategorijas: darbo užmokestis, pensijų įmokos, kelionės ir dienpinigiai, biuro įranga, nuoma ir rodikliai, kuriais remiantis nurodomi darbuotojų ištekliai, skirti administracinei, techninei ir kitai veiklai,

                                          (d)

                                          rengti ir teikti nuolatiniam komitetui svarstyti siūlomą įmokų schemą,

                                          (e)

                                          kiekvieną ketvirtį teikti išsamią ataskaitą apie patvirtinto biudžeto išlaidas;

                              4)

                              yra atsakingas už kitas pareigas arba atsakomybės sritis, kurias jam (jai) gali priskirti patariamasis komitetas arba nuolatinis komitetas.

         2 skirsnis

      Sekretoriato pareigos:

                  a.

                  parengti prašymą, kad nariai pateiktų IX straipsnyje nurodytą informaciją, taip pat specialią informaciją, kurios gali prašyti patariamasis komitetas arba nuolatinis komitetas;

                  b.

                  sukurti ir atnaujinti taisykles dėl keitimosi informacija, susijusia su ICAC darbu, su valstybėmis ne narėmis, kitomis tarptautinėmis organizacijomis ir privačiomis institucijomis;

                  c.

                  rengti, skelbti ir padalyti ketvirčio statistinį biuletenį [išleidimo dažnumas buvo pakeistas sprendimu, priimtu per 43-iąjį plenarinį posėdį – šiuo metu jis leidžiamas du kartus per metus], mėnesinę pasaulio rinkos apžvalgą [išleidimo dažnumas buvo pakeistas sprendimu, priimtu per 43-iąjį plenarinį posėdį – šiuo metu ji leidžiama kas antrą mėnesį] ir jais pagrįstą pranešimą spaudai pagal patariamojo komiteto arba nuolatinio komiteto nustatytas taisykles;

                  d.

                  rengti kitas ataskaitas ir vertinimus, kurių gali paprašyti patariamasis komitetas, nuolatinis komitetas, pakomitečiai arba pagal VI straipsnio 1 skirsnį įkurtos darbo grupės;

                  e.

                  pranešti nariams apie patariamojo komiteto, nuolatinio komiteto ir pakomitečių posėdžius. Vykdomasis direktorius nusprendžia, kam pranešti apie kitus posėdžius.

         3 skirsnis

                  a.

                  Pranešimai spaudai arba kiti dokumentai, kuriais išreiškiamas ICAC požiūris arba nuomonė, gali būti skelbiami tik gavus patariamojo komiteto arba, tam tikrais atvejais, nuolatinio komiteto patvirtinimą.

                  b.

                  Sekretoriato iniciatyva paskelbtuose pareiškimuose arba straipsniuose nurodoma, kad už jų turinį ICAC neatsako.

         4 skirsnis

      Nariai yra atsakingi už koordinavimo agentūros, kuri veiks kaip pagrindinė ryšių palaikymo institucija bendraujant su sekretoriatu, paskyrimą.

         VIII STRAIPSNIS. FINANSINĖS PROCEDŪROS

         1 skirsnis

      ICAC finansiniai metai prasideda liepos 1 d.

         2 skirsnis

      Kiekvienais finansiniais metais vykdomasis direktorius pateikia nuolatiniam komitetui išlaidų biudžetą ir narių įmokų schemą ir turi teisę visiškai arba iš dalies keisti išlaidų biudžetą ir narių įmokų schemą. Šie pakeitimai yra galutiniai, išskyrus atvejus, kai juos pakeičia patariamasis komitetas.

         3 skirsnis. Sąskaitos

                  a.

                  Išlaidos nurašomos nuo sąskaitų tais finansiniais metais, kuriais įmokos buvo faktiškai sumokėtos.

                  b.

                  Įmokos įrašomos į sąskaitas tais finansiniais metais, kuriais lėšos buvo faktiškai gautos.

                  c.

                  Sekretoriatas rengia ir teikia nuolatiniam komitetui ketvirčių išrašus apie esamą ICAC finansinę padėtį iki rugsėjo 30 d., gruodžio 31 d., kovo 31 d. ir birželio 30 d.

         4 skirsnis. Auditas

                  a.

                  Nuolatinis komitetas samdo gerą reputaciją turintį auditorių ir paveda jam bent kartą per metus atlikti ICAC sąskaitų auditą.

                  b.

                  Pasikeitus pareigūnams vykdomojo direktoriaus biure, nuolatinis komitetas gali pavesti atlikti specialų auditą.

                  c.

                  Kiekviena auditoriaus ataskaita pateikiama nuolatiniam komitetui ir koordinavimo agentūroms tvirtinti kitame nuolatinio komiteto posėdyje po to, kai ataskaitą gauna sekretoriatas.

         5 skirsnis. Lėšos

                  a.

                  Išskyrus atvejus, kai nuolatinis komitetas nurodo kitaip, visos ICAC gautos lėšos pervedamos į darbo fondą. Nuolatinis komitetas kartais nustato sekretoriato darbo grupei išrašomų čekių, kuriems reikalingas nuolatinio komiteto pirmininko rašytinis patvirtinimas, sumos JAV doleriais ribą. Joks asmuo, įskaitant vykdomąjį direktorių, negali pasirašyti jam iš ICAC sąskaitų išrašyto čekio.

                  b.

                  Konkretų rezervo fondo dydį prireikus nustato nuolatinis komitetas. Pasinaudoti rezervo fondo lėšomis gali leisti nuolatinis komitetas, tačiau tik tuomet, kai darbo fonde esančių pinigų nepakanka ICAC įsipareigojimams arba įsiskolinimams padengti. Kiekvieną kartą naudojantis rezervo fondo lėšomis turi būti nustatytas tokio naudojimosi suma ir laikas.

         6 skirsnis. Investicijos

      Vykdytinų įsipareigojimų lėšų perviršis, atsižvelgiant į nuolatinio komiteto nurodymą, gali būti investuojamas į pagrindinius trumpalaikius pelno vertybinius popierius JAV doleriais arba gali būti deponuojamas palūkanų kaupimo sąskaitoje, kurios saugumas užtikrinamas federaliniu lygiu.

         7 skirsnis. Turto valdymas

                  a.

                  ICAC nebereikalingi biuro baldai ir įranga perduodami nuolatinio komiteto nustatyta tvarka.

                  b.

                  Prireikus panaikinti ICAC, nuolatinis komitetas priima sprendimą dėl to, kaip geriausiai patenkinti ICAC neįvykdytus finansinius įsipareigojimus ir perduoti visą likusį turtą.

                  c.

                  Visas turtas, likęs įvykdžius finansinius įsipareigojimus, proporcingai padalijamas nariams, kurių įmokos yra visiškai sumokėtos proporcingai per einamuosius ir ankstesnius trejus finansinius metus faktiškai sumokėtai sumai.

         8 skirsnis. Pensijų schemos

                  a.

                  Nuolatinis komitetas įgaliojamas nustatyti visą darbo dieną dirbančių sekretoriato narių pensijų schemą.

                  b.

                  Jeigu tokia schema nustatoma,

                              1)

                              ICAC pagal schemą moka metines įmokas, kurios yra ne mažesnės, tačiau dvigubai neviršija metinių dirbančių darbuotojų įnašų;

                              2)

                              Nuolatinis komitetas schemą gali pakeisti arba sustabdyti jos galiojimą. Jeigu schemos galiojimas sustabdomas arba ICAC likviduojamas, kiekvienas dirbantis darbuotojas gauna tiek savo įmokų, tiek jo vardu sumokėtų ICAC įmokų, kartu su sukauptomis palūkanomis, dydžio išmoką.

         IX STRAIPSNIS. INFORMACIJOS TEIKIMAS

         1 skirsnis

      Nariai per savo paskirtas koordinavimo agentūras teikia tokią turimą informaciją, kurios gali prireikti darbo programai vykdyti. Tokia informacija tiesiogiai siunčiama sekretoriatui naudojant greičiausias informacijos perdavimo priemones iš karto, kai ji tampa prieinama.

         2 skirsnis

      Jeigu nenustatyta kitaip, toliau nurodyta informacija teikiama kiekvieną mėnesį, tačiau duomenys apie taisykles siunčiami tik tuomet, kai jos yra pakeičiamos arba to konkrečiai prašo sekretoriatas.

                  a.

                  Išvalytos medvilnės kiekiai vietiniais vienetais, jeigu įmanoma, suskirstant šiais pluošto ilgiais: 3/4 colio, nuo 3/4 iki 1–3/8 colio, 1–3/8 colio ir daugiau arba pagal metrinę matavimo sistemą.

                              1)

                              Kiekvieno mėnesio pabaigoje pagal šalį, kurioje auginama medvilnė, suklasifikuoti ištekliai:

                                          a)

                                          gamyklose ir kitose medvilnę naudojančiose įmonėse;

                                          b)

                                          valstybiniuose ir privačiuose sandėliuose, tranzitu gabenami ir visose kitose vietose.

                              2)

                              Valymas (arba presavimas).

                              3)

                              Importas, suklasifikuotas pagal šalį, kurioje auginama medvilnė, arba, jeigu tokios informacijos neturima, pagal kilmės šalį.

                              4)

                              Pagal šalį, kurioje auginama medvilnė, suklasifikuotas naudojimas, kai įmanoma:

                                          a)

                                          verpimo staklynuose ir kitose gamyklose;

                                          b)

                                          namų ūkiuose (metinė sąmata).

                              5)

                              Sudeginta arba kitaip sunaikinta medvilnė (metinė sąmata).

                              6)

                              Pagal paskirties šalį ir, jeigu įmanoma, pagal rūšį suklasifikuotas eksportas.

                              7)

                              Pagal paskirties šalį suklasifikuotas reeksportas.

                  b.

                  Planuojamos gamybos požymiai, pvz., teritorijų, kuriose bus sodinami vilnamedžiai, plotai, trąšų pardavimas, sėjamų sėklų pasiskirstymas, ūkininkų planai sodinti vilnamedžius, vyriausybinio lygmens kontrolės mechanizmai ir tikslai.

                  c.

                  Apsodintų teritorijų plotai ir plotai, nuo kurių nuimtas derlius, derlingumas ir gamyba pagal rūšis, iš karto, kai ši informacija tampa prieinama, ir bent kartą sėjos metu ir pasėliams subrendus. Informacija apie pasėlius turėtų būti pateikiama atsižvelgiant į išvalytą medvilnę, tačiau, jeigu turimi duomenys yra susiję tik su nevalytu medvilnės pluoštu, turėtų būti pateikiami tam tikri duomenys apie grynąjį išvalytos medvilnės kiekį.

                  d.

                  Mėnesio, ketvirčio arba metinė statistika, atsižvelgiant į tai, kurią patogiau pateikti, apie medvilnės verpalų ir atskirų prekių gamybą, importą pagal kilmės šalį ir eksportą pagal paskirties šalį, pageidautina kiekybiniais vienetais.

                  e.

                  Koordinavimo agentūros turi operatyviai pateikti ataskaitas, išskyrus reguliarias mėnesio ataskaitas, apie visus narių atliekamus teisės aktų pakeitimus, kurie turi įtakos medvilnės rinkai.

         3 skirsnis

      Nariai bendradarbiauja su sekretoriatu pagal darbo programą pateikdami turimą informaciją apie dirbtinio bei natūralaus celiuliozės ir ne celiuliozės pluoštų ir atskirų prekių gamybą, importą, eksportą ir kainas.

         X STRAIPSNIS. KALBOS

         1 skirsnis

      Oficialios ICAC darbo kalbos yra anglų, prancūzų, ispanų, rusų ir arabų.

         2 skirsnis

      Patariamojo komiteto posėdžiuose:

                  a.

                  nuolatinis komitetas nusprendžia, kokias vertimo žodžiu paslaugas ICAC teiks. ICAC negali patirti su šiomis paslaugomis susijusių nenumatytų išlaidų;

                  b.

                  oficialius pareiškimus pateikiantys nariai juos pateikia bent viena iš oficialių kalbų.

         3 skirsnis

      Praktiniais sumetimais nuolatinio komiteto ir jam pavaldžių institucijų posėdžiuose paprastai vartojama anglų kalba.

         4 skirsnis

                  a.

                  Anglų, prancūzų ir ispanų kalbomis leidžiami šie leidiniai:

                              —

                              patariamojo komiteto posėdžių diskusijų santraukos;

                              —

                              mėnesinė pasaulio medvilnės rinkose padėties apžvalga [šio leidinio dažnumas buvo pakeistas sprendimu, priimtu per 43-iąjį plenarinį posėdį, ir šiuo metu leidžiamas kas antrą mėnesį];

                              —

                              nuolatinio komiteto protokolas [į prancūzų ir ispanų kalbas nebeverčiama 43-iajame plenariniame posėdyje dėl to priėmus sprendimą].

                  b.

                  Visomis oficialiomis kalbomis leidžiami šie leidiniai:

                              —

                              metinė pasaulio medvilnės rinkos padėties ataskaita;

                              —

                              nuolatinio komiteto pirmininko ataskaita;

                              —

                              vykdomojo direktoriaus ataskaita;

                              —

                              galutinė plenarinio posėdžio ataskaita.

                  c.

                  Nuolatinis komitetas nustato, kokie kiti esminės reikšmės dokumentai turi būti spausdinami įvairiomis kalbomis atsižvelgiant į jų naudą nariams ir poveikį biudžetui.

         XI STRAIPSNIS. BALSAVIMAS

         1 skirsnis

                  a.

                  Patariamasis komitetas ir nuolatinis komitetas stengiasi priimti savo sprendimus vieningai.

                  b.

                  Jeigu nuolatiniame komitete sprendimo nepavyksta priimti bendru sutarimu, svarstomas klausimas gali būti perduotas patariamajam komitetui, išskyrus atvejus, kai šiose arba kitose ICAC nustatytose darbo tvarkos taisyklėse konkrečiai nurodyta, kad priimdamas sprendimą šiuo klausimu nuolatinis komitetas turi balsuoti. Patariamasis komitetas sprendimus priima bendru sutarimu. Jeigu patariamajame komitete bendro sutarimo nėra, priimant sprendimą dėl klausimo bet kurio nario prašymu balsuojama, tokiu atveju, patvirtinus kokią nors rekomendaciją arba pasiūlymą, kad jis įsigaliotų, reikia, kad dviejų trečdalių balsų dauguma pritartų dalyvaujantys ir balsuojantys nariai.

                  c.

                  Kiekvienas narys turi vieną balsą.

                  d.

                  Susilaikymas nėra laikomas balsavimu.

                  e.

                  Paprastai balsuojama pakeliant rankas, išskyrus atvejus, kai dauguma dalyvaujančių ir balsuojančių narių reikalauja vardinio balsavimo. Slaptas balsavimas vyksta, kai to prašo bent vienas narys.

         XII STRAIPSNIS. BENDRADARBIAVIMAS SU KITOMIS ORGANIZACIJOMIS

         1 skirsnis

                  a.

                  ICAC bendradarbiauja su kitomis viešomis ar privačiomis, nacionalinėmis ar tarptautinėmis organizacijomis. Nuolatinis komitetas nustato tokio bendradarbiavimo tvarką, pobūdį ir apimtį.

                  b.

                  Šios organizacijos, taip pat kaip ir valstybės ne narės ir visuomenė, pritarus priimančiajam nariui, gali būti pakviestos dalyvauti patariamojo komiteto sesijose. Posėdžiuose dalyvaujama tokiomis sąlygomis, kokias gali nustatyti patariamasis komitetas arba nuolatinis komitetas.

         XIII STRAIPSNIS. PAKEITIMAI

      Šias darbo tvarkos taisykles gali keisti tik patariamasis komitetas, išskyrus atvejus, kai dėl pakeitimo kreipiamasi į nuolatinį komitetą.

         XIV STRAIPSNIS. VIRŠENYBĖ

      Šios darbo tvarkos taisyklės, patvirtintos 1972 m. birželio 16 d., pakeičia visus ankstesnius aktus, rezoliucijas arba darbo taisykles, nesuderinamus su jų nuostatomis.

         Indeksas

                  Patariamasis komitetas

                  p. 1–9, 12–13

                  Darbotvarkė

                  p. 5–6, 8

                  Įvertinimas

                  p. 2-3, 5, 7–10

                  Biudžetas

                  p. 2, 5, 8–9, 12

                  Pirmininkas

                  p. 3–5, 7, 10, 12

                  Bendradarbiavimas

                  p. 5, 13

                  Koordinavimo agentūra

                  p. 9

                  Vykdomasis direktorius

                  p. 1–6, 8–10, 12

                  Finansai

                  p. 4–5

                  Lėšos

                  p. 9–10

                  Informacija

                  p. 1–2, 4, 9, 11

                  Kalbos

                  p. 12

                  Narystė

                  p. 1–4, 7

                  Protokolas

                  p. 5–6, 8, 12

                  Plenarinis posėdis

                  p. 1–4, 7, 9, 12

                  Kvorumas

                  p. 5

                  Sekretoriatas

                  p. 4–6, 8–11

                  Generalinis sekretorius

                  p. 3, 8

                  Nuolatinis komitetas

                  p. 1–10, 12–13

                  Valdymo komitetas

                  p. 3

                  Pirmininko pavaduotojas

                  p. 3, 6–7

                  Balsavimas

                  p. 12–13

                  Darbo programa

                  p. 2, 4, 8, 11


title: 2012 m. birželio 25 d. Tarybos sprendimas 2012/327/BUSP, kuriuo pratęsiamas Europos Sąjungos specialiojo įgaliotinio pietinėms Viduržemio jūros regiono šalims įgaliojimų terminas

text:
26.6.2012

               LT

               Europos Sąjungos oficialusis leidinys

               L 165/56

         TARYBOS SPRENDIMAS 2012/327/BUSP
   2012 m. birželio 25 d.
   kuriuo pratęsiamas Europos Sąjungos specialiojo įgaliotinio pietinėms Viduržemio jūros regiono šalims įgaliojimų terminas
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 28 straipsnį, 31 straipsnio 2 dalį ir 33 straipsnį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2011 m. liepos 18 d. Taryba priėmė Sprendimą 2011/424/BUSP (1), kuriuo Bernardino LEÓN paskirtas Europos Sąjungos specialiuoju įgaliotiniu (toliau – ES specialusis įgaliotinis) pietinėms Viduržemio jūros regiono šalims. ES specialiojo įgaliotinio įgaliojimai baigiasi 2012 m. birželio 30 d.;

               (2)

               ES specialiojo įgaliotinio įgaliojimai turėtų būti pratęsti tolimesniam 12 mėnesių laikotarpiui,

         PRIĖMĖ ŠĮ SPRENDIMĄ:
   1 straipsnis
   Europos Sąjungos specialusis įgaliotinis
   ES specialiojo įgaliotinio pietinėms Viduržemio jūros regiono šalims Bernardino LEÓN įgaliojimai pratęsiami iki 2013 m. birželio 30 d. Tarybai priėmus sprendimą vyriausiojo įgaliotinio siūlymu, Sąjungos vyriausiojo įgaliotinio užsienio reikalams ir saugumo politikai (toliau – vyriausiasis įgaliotinis) įgaliojimų terminas gali būti nutrauktas anksčiau.
   2 straipsnis
   Politikos tikslai
   ES specialiojo įgaliotinio įgaliojimai grindžiami su pietų kaimynyste susijusios Sąjungos politikos tikslais, išdėstytais 2011 m. vasario 4 d. ir kovo 11 d. Europos Vadovų Tarybos deklaracijose, 2011 m. kovo 24–25 d. išvadose ir 2011 m. vasario 21 d. ir birželio 20 d. Tarybos išvadose, atsižvelgiant į vyriausiojo įgaliotinio ir Komisijos pasiūlymus, pateiktus jų 2011 m. kovo 8 d. ir gegužės 25 d. komunikatuose.
   Tie tikslai yra:

               a)

               stiprinti Sąjungos politinį dialogą, kuriuo prisidedama prie partnerystės su pietinėmis Viduržemio jūros regiono šalimis, visų pirma kuriose vyksta politinė reforma ir perėjimas prie demokratijos, bei platesnių santykių su jomis plėtojimo;

               b)

               prisidėti prie Sąjungos atsako į pokyčius pietinėse Viduržemio jūros regiono šalyse, visų pirma kuriose vyksta politinė reforma ir perėjimas prie demokratijos, būtent demokratijos stiprinimas ir institucijų kūrimas, teisinės valstybės, gero valdymo, pagarbos žmogaus teisėms ir pagrindinėms laisvėms, taikos ir regioninio bendradarbiavimo, įskaitant Europos kaimynystės politiką ir Viduržemio jūros šalių sąjungą;

               c)

               didinti Europos Sąjungos veiksmingumą, dalyvavimą ir matomumą regione ir atitinkamuose tarptautiniuose forumuose;

               d)

               užmegzti glaudų veiklos koordinavimą su atitinkamais vietos partneriais ir tarptautinėmis bei regioninėmis organizacijomis, pvz., Afrikos Sąjunga, Persijos įlankos arabų valstybių bendradarbiavimo taryba, Islamo konferencijos organizacija, Arabų Valstybių Lyga, Arabų Magrebo Sąjunga, atitinkamomis tarptautinėmis finansų įstaigomis, Jungtinėmis Tautomis ir privačiuoju sektoriumi.

         3 straipsnis
   Įgaliojimai
   Kad būtų pasiekti politikos tikslai, ES specialiajam įgaliotiniui suteikiami šie įgaliojimai:

               a)

               stiprinti bendrą Sąjungos politinį vaidmenį pietinių Viduržemio jūros regiono šalių, kuriose vyksta politinė reforma ir perėjimas prie demokratijos, atžvilgiu, visų pirma stiprinant dialogą su Vyriausybėmis ir tarptautinėmis organizacijomis bei pilietine visuomene ir kitais atitinkamais partneriais ir didinti partnerių informuotumą apie Sąjungos požiūrį;

               b)

               palaikyti glaudų ryšį su visomis regiono demokratinių pokyčių procese dalyvaujančiomis šalimis, skatinti stabilizavimą ir susitaikymą visapusiškai laikantis politinės atsakomybės vietos lygiu principo, prisidėti prie krizių valdymo ir prevencijos;

               c)

               padėti užtikrinti didesnį Sąjungos ir valstybių narių politikos bei veiksmų regiono atžvilgiu darnumą, nuoseklumą bei suderinamumą;

               d)

               prisidėti skatinant koordinavimą su tarptautiniais partneriais bei organizacijomis ir remti regioninį bendradarbiavimą. Derinant veiksmus su Komisija ir valstybėmis narėmis, padėti vyriausiajam įgaliotiniui prisidėti prie darbo grupės darbo ir tolesnės veiklos posėdžių, skirtų Pietinėms Viduržemio jūros regiono šalims;

               e)

               prisidėti prie Sąjungos žmogaus teisių politikos įgyvendinimo regione, įskaitant ES gaires dėl žmogaus teisių, ypač ES gaires dėl vaikų ir ginkluoto konflikto, ir taip pat dėl smurto prieš moteris ir mergaites bei kovos dėl bet kokios diskriminacijos jų atžvilgiu, ir Sąjungos politiką dėl moterų, taikos ir saugumo, įskaitant vystymosi stebėseną ir ataskaitas, ir taip pat formuluojant rekomendacijas šioje srityje.

         4 straipsnis
   Įgaliojimų vykdymas
   1.   ES specialusis įgaliotinis yra atsakingas už įgaliojimų vykdymą; jo veiklą prižiūri vyriausiasis įgaliotinis.
   2.   Politinis ir saugumo komitetas (toliau – PSK) palaiko ypatingus ryšius su ES specialiuoju įgaliotiniu; per šį komitetą ES specialusis įgaliotinis bendrauja su Taryba. PSK teikia ES specialiajam įgaliotiniui strategines gaires ir politinius nurodymus pagal jo įgaliojimus, nedarant poveikio vyriausiojo įgaliotinio galioms.
   3.   ES specialusis įgaliotinis savo veiklą aktyviai koordinuoja su Europos išorės veiksmų tarnyba (toliau – EIVT) ir jos atitinkamais padaliniais.
   5 straipsnis
   Finansavimas
   1.   Su ES specialiojo įgaliotinio įgaliojimų vykdymu laikotarpiu nuo 2012 m. liepos 1 d. iki 2013 m. birželio 30 d. susijusioms išlaidoms padengti skiriama orientacinė finansavimo suma yra 945 000 EUR.
   2.   Išlaidos tvarkomos pagal Sąjungos bendrajam biudžetui taikomas procedūras ir taisykles.
   3.   Išlaidos tvarkomos pagal ES specialiojo įgaliotinio ir Komisijos sudarytą sutartį. Už visas išlaidas ES specialusis įgaliotinis atsiskaito Komisijai.
   6 straipsnis
   Darbuotojų grupės sudarymas ir sudėtis
   1.   ES specialusis įgaliotinis sudaro darbuotojų grupę, neviršydamas savo įgaliojimų ir turimų atitinkamų finansinių išteklių. Į darbuotojų grupę įtraukiami darbuotojai, turintys profesinės patirties konkrečiose politikos srityse, kaip reikalaujama įgaliojimuose. ES specialusis įgaliotinis nedelsdamas praneša Tarybai ir Komisijai apie darbuotojų grupės sudėtį.
   2.   Valstybės narės, Sąjungos institucijos ir EIVT gali pasiūlyti komandiruoti darbuotojus dirbti su ES specialiuoju įgaliotiniu. Atlyginimą tokiems komandiruotiems darbuotojams moka atitinkamai ta valstybė narė, Sąjungos institucija arba EIVT. Valstybių narių į Sąjungos institucijas arba EIVT komandiruoti ekspertai taip pat gali būti priskirti ES specialiajam įgaliotiniui. Pagal sutartį pasamdyti kitų šalių darbuotojai turi turėti vienos iš valstybių narių pilietybę.
   3.   Visi komandiruoti darbuotojai administraciniu požiūriu lieka pavaldūs siunčiančiajai valstybei narei, siunčiančiai Sąjungos institucijai ar EIVT ir vykdo savo pareigas bei veikia ES specialiojo įgaliotinio įgaliojimų labui.
   7 straipsnis
   ES specialiojo įgaliotinio ir ES specialiojo įgaliotinio personalo privilegijos ir imunitetai
   Su priimančiąja šalimi ar šalimis atitinkamai susitariama dėl ES specialiojo įgaliotinio ir ES specialiojo įgaliotinio personalo narių užduočių įvykdymui ir sklandžiam darbui užtikrinti būtinų privilegijų, imunitetų ir kitų garantijų. Valstybės narės ir Komisija šiuo tikslu teikia visą reikalingą paramą.
   8 straipsnis
   ES įslaptintos informacijos saugumas
   ES specialusis įgaliotinis ir ES specialiojo įgaliotinio darbuotojų grupės nariai laikosi saugumo principų ir būtiniausių standartų, nustatytų 2011 m. kovo 31 d. Tarybos sprendimu 2011/292/ES dėl ES įslaptintos informacijos apsaugai užtikrinti skirtų saugumo taisyklių (2).
   9 straipsnis
   Galimybė susipažinti su informacija ir logistinė parama
   1.   Valstybės narės, Komisija ir Tarybos Generalinis sekretoriatas užtikrina, kad ES specialiajam įgaliotiniui būtų sudaryta galimybė susipažinti su visa reikiama informacija.
   2.   Prireikus Sąjungos delegacijos ir (arba) valstybės narės regione teikia logistinę paramą.
   10 straipsnis
   Saugumas
   ES specialusis įgaliotinis, laikydamasis Sąjungos politikos dėl personalo, dislokuoto už Sąjungos ribų vykdyti veiksmus pagal Sutarties V antraštinę dalį, saugumo, neviršydamas savo įgaliojimų ir atsižvelgdamas į saugumo padėtį jo atsakomybei priskirtoje geografinėje teritorijoje, imasi visų praktiškai įgyvendinamų priemonių viso tiesiogiai jam pavaldaus personalo saugumui užtikrinti, visų pirma:

               a)

               sudarydamas misijai skirtą saugumo planą, grindžiamą EIVT gairėmis, kuriame numatomos misijai skirtos fizinės, organizacinės ir procedūrinės saugumo priemonės, reglamentuojančios saugaus personalo atvykimo į misijos teritoriją ir judėjimo toje teritorijoje valdymą bei saugumo incidentų valdymą, ir numatomas nenumatytų atvejų planas ir misijos evakuacijos planas;

               b)

               užtikrindamas, kad visi už Sąjungos ribų dislokuoti personalo nariai būtų apdrausti didelės rizikos draudimu, būtinu dėl misijos teritorijoje esančių sąlygų;

               c)

               užtikrindamas, kad prieš atvykstant arba atvykus į misijos teritoriją būtų organizuotas visų ES specialiojo įgaliotinio darbuotojų grupės narių, kurie turi būti dislokuoti už Sąjungos ribų, įskaitant vietoje pasamdytus darbuotojus, atitinkamas mokymas saugumo klausimais, atsižvelgiant į EIVT nustatytą rizikos lygį misijos teritorijoje;

               d)

               užtikrindamas, kad būtų įgyvendinamos visos sutartos rekomendacijos, pateiktos remiantis reguliariais saugumo įvertinimais, ir Tarybai, vyriausiajam įgaliotiniui ir Komisijai raštu būtų teikiamos jų įgyvendinimo ir kitų saugumo klausimų ataskaitos, sudarančios vidurio laikotarpio ir įgaliojimų vykdymo ataskaitų dalį.

         11 straipsnis
   Ataskaitų teikimas
   ES specialusis įgaliotinis PSK ir vyriausiajam įgaliotiniui reguliariai teikia ataskaitas žodžiu ir raštu. ES specialusis įgaliotinis prireikus taip pat teikia ataskaitas Tarybos darbo grupėms. Reguliariai teikiamos ataskaitos raštu platinamos per COREU tinklą. PSK ar vyriausiajam įgaliotiniui rekomendavus, ES specialusis įgaliotinis gali teikti ataskaitas Užsienio reikalų tarybai. Pagal Sutarties 36 straipsnį ES specialusis įgaliotinis gali dalyvauti informuojant Europos Parlamentą.
   12 straipsnis
   Koordinavimas
   1.   ES specialusis įgaliotinis prisideda prie Sąjungos veiksmų vieningumo, suderinamumo ir efektyvumo ir padeda užtikrinti, kad visos Sąjungos priemonės ir valstybių narių veiksmai būtų naudojami suderintai siekiant Sąjungos politikos tikslų. ES specialusis įgaliotinis veikia visapusiškai koordinuodamas savo veiksmus su valstybėmis narėmis ir Komisija ir su kitais tame regione veikiančių Europos Sąjungos specialiųjų įgaliotinių veikla, įskaitant ES specialųjį įgaliotinį Artimųjų Rytų taikos procese. ES specialusis įgaliotinis reguliariai informuoja valstybių narių atstovybes ir Sąjungos delegacijas.
   2.   Vietos lygiu glaudus ryšys palaikomas su Sąjungos delegacijų vadovais ir valstybių narių atstovybių vadovais, kurie deda visas pastangas, kad padėtų ES specialiajam įgaliotiniui vykdyti jo įgaliojimus. Vietos lygiu ES specialusis įgaliotinis taip pat palaiko ryšius su kitais tarptautiniais bei regioniniais veikėjais.
   13 straipsnis
   Peržiūra
   Šio sprendimo įgyvendinimas ir jo suderinamumas su kita Sąjungos veikla regione yra nuolat peržiūrimi. Ne vėliau kaip 2012 m. gruodžio mėn. pabaigoje ES specialusis įgaliotinis pateikia Tarybai, vyriausiajam įgaliotiniui ir Europos Komisijai pažangos ataskaitą, o pasibaigus įgaliojimų terminui – išsamią įgaliojimų vykdymo ataskaitą.
   14 straipsnis
   Įsigaliojimas
   Šis sprendimas įsigalioja jo priėmimo dieną.

      Priimta Liuksemburge 2012 m. birželio 25 d.

            Tarybos vardu

            Pirmininkė

         C. ASHTON

      (1)  OL L 188, 2011 7 19, p. 24.

      (2)  OL L 141, 2011 5 27, p. 17.


title: 2007/473/EB: 2007 m. birželio 25 d. Tarybos sprendimas dėl tam tikrų SIRENE sistemos vadovo, kurį patvirtino Konvencija dėl 1985 m. birželio 14 d. Šengeno susitarimo įgyvendinimo įsteigtas Vykdomasis komitetas, dalių išslaptinimo

text:
7.7.2007

               LT

               Europos Sąjungos oficialusis leidinys

               L 179/52

      TARYBOS SPRENDIMAS

   2007 m. birželio 25 d.
   dėl tam tikrų SIRENE sistemos vadovo, kurį patvirtino Konvencija dėl 1985 m. birželio 14 d. Šengeno susitarimo įgyvendinimo įsteigtas Vykdomasis komitetas, dalių išslaptinimo
   (2007/473/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 207 straipsnio 3 dalį,
   kadangi:

               (1)

               2002 m. spalio 14 d. Sprendimu 2003/19/EB dėl tam tikrų Sirene sistemos vadovo, kurį patvirtino Konvencija dėl 1985 m. birželio 14 d. Šengeno susitarimo įgyvendinimo įsteigtas Vykdomasis komitetas, dalių išslaptinimo (1) Taryba išslaptino tam tikras SIRENE vadovo dalis ir sumažino SIRENE vadovo 2.3 skirsnio bei 1, 2, 3, 4, 5 ir 6 priedų slaptumo žymas iki „Restreint UE“.

               (2)

               Naujausioje SIRENE sistemos vadovo redakcijoje, pateiktoje 2006 m. rugsėjo 22 d. Komisijos sprendimuose 2006/757/EB (2) ir 2006/758/EB (3), iš dalies keičiančiuose SIRENE vadovą, nėra nuostatos, atitinkančios 2.3 skirsnį, buvusį priimant Sprendimą 2003/19/EB.

               (3)

               Tarybos nuomone, dabar tikslinga išslaptinti kitas SIRENE vadovo dalis.

               (4)

               1, 3, 4 ir 6 priedų slaptumo žyma turėtų likti „Restreint UE“,

         NUSPRENDĖ:
   1 straipsnis
   SIRENE vadovo 2 ir 5 priedai išslaptinami.
   2 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.
   3 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Liuksemburge, 2007 m. birželio 25 d.

            Tarybos vardu

            Pirmininkė

         A. SCHAVAN

      (1)  OL L 8, 2003 1 14, p. 34.

      (2)  OL L 317, 2006 11 16, p. 1.

      (3)  OL L 317, 2006 11 16, p. 41.


title: 2012 m. kovo 23 d. Tarybos sprendimas 2012/168/BUSP, kuriuo iš dalies keičiamas Sprendimas 2011/235/BUSP dėl ribojamųjų priemonių, taikytinų tam tikriems asmenims ir subjektams atsižvelgiant į padėtį Irane

text:
24.3.2012

               LT

               Europos Sąjungos oficialusis leidinys

               L 87/85

         TARYBOS SPRENDIMAS 2012/168/BUSP
   2012 m. kovo 23 d.
   kuriuo iš dalies keičiamas Sprendimas 2011/235/BUSP dėl ribojamųjų priemonių, taikytinų tam tikriems asmenims ir subjektams atsižvelgiant į padėtį Irane
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   kadangi:

               (1)

               2011 m. balandžio 12 d. Taryba priėmė Sprendimą 2011/235/BUSP (1);

               (2)

               remiantis Sprendimo 2011/235/BUSP peržiūros rezultatais, ribojamųjų priemonių taikymas turėtų būti pratęstas iki 2013 m. balandžio 13 d.;

               (3)

               be to, atsižvelgiant į žmogaus teisių padėties Irane sunkumą, į Sprendimo 2011/235/BUSP priede pateiktą asmenų ir subjektų, kuriems taikomos ribojamosios priemonės, sąrašą turėtų būti įtraukta daugiau asmenų;

               (4)

               šiomis aplinkybėmis turėtų būti atkreiptas dėmesys į tai, kad pagal Sprendimo 2011/235/BUSP 4 konstatuojamąją dalį ribojamosios priemonės gali būti taikomos taip pat ir Islamo revoliucijos gvardijos, Basij ir Ansar-e Hezbollah grupių nariams;

               (5)

               be to, turėtų būti draudžiama parduoti, tiekti, perduoti ar eksportuoti įrangą ar programinę įrangą, skirtą visų pirma naudoti Irano režimo vykdomiems judriojo ar fiksuoto ryšio tinkluose internetu arba telefonu perduodamos informacijos stebėsenai ir perėmimui;

               (6)

               be to, atsižvelgiant į Sprendimo 2011/235/BUSP tikslus, į jį turėtų būti įtrauktas draudimas tiekti, parduoti ar perduoti įrangą, kuri galėtų būti naudojama vidaus represijoms. Tuo pačiu 2010 m. liepos 26 d. Sprendime 2010/413/BUSP dėl ribojamųjų priemonių Iranui (2) šis draudimas jau neturėtų būti nustatytas, ir tas sprendimas turėtų būti atitinkamai iš dalies pakeistas;

               (7)

               Sprendimas 2011/235/BUSP turėtų būti atitinkamai iš dalies pakeistas,

         PRIĖMĖ ŠĮ SPRENDIMĄ:
   1 straipsnis
   Sprendimas 2011/235/BUSP iš dalies keičiamas taip:

               1)

               Įterpiami šie straipsniai:
               „2a straipsnis
               Draudžiama parduoti, tiekti, perduoti ar eksportuoti įrangą ar programinę įrangą, skirtą visų pirma naudoti Irano režimo ar jo pavedimu vykdomiems judriojo ar fiksuoto ryšio tinkluose internetu arba telefonu perduodamos informacijos stebėsenai ir perėmimui, ir teikti pagalbą, skirtą tokiai įrangai ar programinei įrangai diegti, eksploatuoti ar atnaujinti.
               Sąjunga imasi būtinų priemonių atitinkamiems objektams, kuriems turi būti taikomas šis straipsnis, nustatyti.
               2b straipsnis
               1.   Valstybių narių piliečiams arba iš valstybių narių teritorijų, arba naudojant jų jurisdikcijai priklausančius laivus arba orlaivius draudžiama parduoti, tiekti, perduoti arba eksportuoti į Iraną įrangą, kuri galėtų būti naudojama vidaus represijoms, neatsižvelgiant į tai, ar valstybių narių teritorija yra tos įrangos kilmės vieta.
               2.   Taip pat draudžiama:

                           a)

                           fiziniams ar juridiniams asmenims, subjektams arba organizacijoms Irane arba naudojimui Irane tiesiogiai ar netiesiogiai teikti techninę pagalbą, tarpininkavimo paslaugas ar kitas paslaugas, susijusias su 1 dalyje nurodytais objektais arba susijusias su tokių objektų tiekimu, gamyba, priežiūra ir naudojimu;

                           b)

                           fiziniams ar juridiniams asmenims, subjektams arba organizacijoms Irane arba naudojimui Irane tiesiogiai ar netiesiogiai teikti finansavimą arba finansinę paramą, susijusią su 1 dalyje nurodytais objektais, įskaitant visų pirma negrąžinamas paskolas, paskolas ir eksporto kredito draudimą, kurie būtų skirti tokiems objektams parduoti, tiekti, perduoti ar eksportuoti, arba su jais susijusios techninės pagalbos, tarpininkavimo paslaugų ar kitų paslaugų teikimu.“.

               2)

               Įterpiamas šis straipsnis:
               „4a straipsnis
               Draudžiama sąmoningai ir apgalvotai dalyvauti veikloje, kuria siekiama išvengti arba dėl kurios išvengiama 2a ir 2b straipsniuose nurodytų priemonių.“.

               3)

               6 straipsnis pakeičiamas taip:
               „6 straipsnis
               1.   Šis sprendimas įsigalioja jo priėmimo dieną.
               2.   Šis sprendimas taikomas iki 2013 m. balandžio 13 d. Jis nuolat peržiūrimas. Prireikus jis atnaujinamas arba iš dalies keičiamas, jeigu Taryba mano, kad jame numatyti tikslai nepasiekti.“.

         2 straipsnis
   Šio sprendimo priede išvardyti asmenys įtraukiami į Sprendimo 2011/235/BUSP priede pateiktą sąrašą.
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2012 m. kovo 23 d.

            Tarybos vardu

            Pirmininkė

         C. ASHTON

      (1)  OL L 100, 2011 4 14, p. 51.

      (2)  OL L 195, 2010 7 27, p. 39.

      PRIEDAS

         2 straipsnyje nurodytų asmenų sąrašas

                  Pavardė, vardas

                  Identifikuojamoji informacija

                  Priežastys

                  Įtraukimo į sąrašą data

                  1.

                  ZARGHAMI Ezzatollah

                  Eidamas Islamic Republic of Iran Broadcasting (IRIB) vadovo pareigas, jis yra atsakingas už visus programų sudarymo sprendimus. 2009 m. rugpjūčio mėn. ir 2011 m. gruodžio mėn. IRIB transliavo prievarta išgautus kalinių prisipažinimus ir kelis „parodomuosius procesus“. Tokie veiksmai akivaizdžiai pažeidžia tarptautines nuostatas dėl teisingo teismo proceso ir teisę į tinkamą teisinį procesą.

                  2012 3 23

                  2.

                  TAGHIPOUR Reza

                  Gimimo vieta: Maragė (Iranas)
                  Gimimo data: 1957 m.

                  Informacijos ir ryšių ministras. Eidamas informacijos ministro pareigas, jis yra vienas iš aukščiausių pareigūnų, atsakingų už cenzūrą, taip pat už veiklos internete ir visų rūšių ryšių palaikymo (ypač mobiliaisiais telefonais) kontrolę. Apklausdami politinius kalinius, tardytojai naudoja jų asmens duomenis, el. laiškus ir ryšių palaikymo informaciją.
                  Kelis kartus po paskutinių prezidento rinkimų ir vykstant gatvės demonstracijoms, buvo atjungtos mobiliojo ryšio linijos ir užblokuotas tekstinių pranešimų siuntimas, slopinami palydovinės televizijos kanalai, sustabdytas arba bent jau sulėtintas interneto ryšio tiekimas vietose.

                  2012 3 23

                  3.

                  KAZEMI Toraj

                  Technologijų ir ryšių policijos pulkininkas; neseniai paskelbė vyriausybei dirbančių įsilaužėlių verbavimo kampaniją, kad būtų geriau kontroliuojama internete skleidžiama informacija ir trikdomas „kenksmingų“ interneto svetainių veikimas.

                  2012 3 23

                  4.

                  LARIJANI Sadeq

                  Gimimo vieta: Nadžafas (Irakas)
                  Gimimo data: 1960 m. arba 1961 m. rugpjūčio mėn.

                  Teisminių institucijų vadovas. Teisminių institucijų vadovas turi patvirtinti ir pasirašyti visas qisas (atpildo bausmes), hodoud (bausmes už nusikaltimus Dievui) ir ta'zirat (bausmes už nusikaltimus valstybei). Tai, be kita ko, apima nuosprendžius, kuriais skiriama mirties bausmė, plakimas ar galūnių nupjovimas. Eidamas šias pareigas, jis asmeniškai pasirašė daug mirties nuosprendžių, prieštaraujančių tarptautiniams standartams, įskaitant nuosprendžius dėl užmėtymo akmenimis (šiuo metu 16 asmenų yra skirti nuosprendžiai užmėtyti akmenimis), dėl mirties bausmės įvykdymo pakariant ir pasmaugiant, dėl mirties bausmės vykdymo nepilnamečiams ir dėl viešo mirties bausmių vykdymo, pvz., dėl kalinių pakorimo ant tiltų tūkstantinių minių akivaizdoje. Jis taip pat leido vykdyti nuosprendžius dėl fizinių bausmių, pvz., nupjauti galūnes ir lašinti rūgštį į nuteistųjų akis. Sadeq Larijani pradėjus eiti pareigas, itin padidėjo politinių kalinių, žmogus teisių gynėjų ir mažumų atstovų savavališkų sulaikymų skaičius. Nuo 2009 m. taip pat labai padidėjo įvykdytų mirties bausmių skaičius. Sadeq Larijani taip pat yra atsakingas už sistemingus teisės į teisingą teismo procesą pažeidimus Irano teisminiame procese.

                  2012 3 23

                  5.

                  MIRHEJAZI Ali

                  Aukščiausiojo Vadovo administracijos vadovo pavaduotojas ir saugumo viršininkas. Priklauso Aukščiausiojo Vadovo artimiausių asmenų ratui, atsakingas už protestų malšinimo, vykdomo nuo 2009 m., planavimą.

                  2012 3 23

                  6.

                  SAEEDI Ali

                  Visą laiką tarnavęs Islamo revoliucijos gvardijoje (tiksliau – jos žvalgybos tarnyboje), nuo 1995 m. yra Aukščiausiojo Vadovo atstovas Islamo revoliucijos gvardijoje. Eidamas šias oficialias pareigas, jis yra itin svarbus asmuo, siejantis iš Aukščiausiojo Vadovo administracijos perduodamus įsakymus ir Islamo revoliucijos gvardijos represinį mechanizmą.

                  2012 3 23

                  7.

                  RAMIN Mohammad-Ali

                  Gimimo vieta: Dezfulas (Iranas)
                  Gimimo data: 1954 m.

                  Iki 2010 m. gruodžio mėn. ėjo už spaudą atsakingo viceministro pareigas, todėl buvo pagrindinis už cenzūrą atsakingas asmuo; tiesiogiai atsakingas už daugelio reformas remiančių spaudos leidinių (Etemad, Etemad-e Melli, Shargh ir kt.) uždarymą, nepriklausomos spaudos profesinės sąjungos uždarymą, žurnalistų bauginimą arba suėmimus.

                  2012 3 23

                  8.

                  MORTAZAVI Seyyed Solat

                  Gimimo vieta: Meibodas (Iranas)
                  Gimimo data: 1967 m.

                  Vidaus reikalų viceministras, atsakingas už politinius reikalus. Atsakingas už vadovavimą represijoms prieš asmenis, ginančius savo teisėtas teises, įskaitant žodžio laisvę.

                  2012 3 23

                  9.

                  REZVANI Gholomani

                  Rašto gubernatoriaus pavaduotojas. Atsakingas už sunkius teisės į tinkamą teismo procesą pažeidimus.

                  2012 3 23

                  10.

                  SHARIFI Malek Ajdar

                  Rytų Azerbaidžano teisminių institucijų vadovas. Atsakingas už sunkius teisės į tinkamą teismo procesą pažeidimus.

                  2012 3 23

                  11.

                  ELAHI Mousa Khalil

                  Tebrizo prokuroras. Atsakingas už tai, kad vadovavo vykdant sunkius žmogaus teisių pažeidimus, susijusius su teise į tinkamą teismo procesą.

                  2012 3 23

                  12.

                  FAHRADI Ali

                  Karadžo prokuroras. Atsakingas už sunkų žmogaus teisių pažeidimą, nes reikalavo mirties bausmės nepilnamečiui.

                  2012 3 23

                  13.

                  REZVANMANESH Ali

                  Prokuroras. Atsakingas už sunkų žmogaus teisių pažeidimą, nes reikalavo mirties bausmės nepilnamečiui.

                  2012 3 23

                  14.

                  RAMEZANI Gholamhosein

                  Islamo revoliucijos gvardijos žvalgybos vadas. Atsakingas už asmenų, ginančių savo teisėtas teises, įskaitant žodžio laisvę, sunkius žmogaus teisių pažeidimus. Vadovauja departamentui, atsakingam už tinklaraštininkų / žurnalistų suėmimus ir kankinimus.

                  2012 3 23

                  15.

                  SADEGHI Mohamed

                  Pulkininkas, Islamo revoliucijos gvardijos techninės ir kibernetinės žvalgybos vado pavaduotojas. Atsakingas už tinklaraštininkų / žurnalistų suėmimus ir kankinimus.

                  2012 3 23

                  16.

                  JAFARI Reza

                  Specialios persekiojimo už kibernetinius nusikaltimus tarnybos vadovas. Vadovauja tinklaraštininkų bei žurnalistų suėmimams, sulaikymams ir persekiojimui.

                  2012 3 23

                  17.

                  RESHTE-AHMADI Bahram

                  Teherano prokuroro pavaduotojas. Vadovauja Evino baudžiamojo persekiojimo centrui. Atsakingas už tai, kad žmogaus teisių gynėjams ir politiniams kaliniams neleidžiama naudotis savo teisėmis, įskaitant lankymo teisę bei kitas kalinių teises.

                  2012 3 23


Svarbus teisinis pranešimas

|

52007BP0111(01)

1. 2007 m. balandžio 24 d. Europos Parlamento sprendimas dėl 2005 finansinių metų Europos Sąjungos bendrojo biudžeto įvykdymo patvirtinimo, VIII B skirsnis − Europos duomenų apsaugos priežiūros pareigūnas (C6-0472/2006 - 2006/2170(DEC))

Oficialusis leidinys 074 E , 20/03/2008 p. 0172 - 0172

		1.2007 m. balandžio 24 d. Europos Parlamento sprendimas dėl 2005 finansinių metų Europos Sąjungos bendrojo biudžeto įvykdymo patvirtinimo, VIII B skirsnis - Europos duomenų apsaugos priežiūros pareigūnas (C6-0472/2006 — 2006/2170(DEC))Europos Parlamentas,- atsižvelgdamas į 2005 finansinių metų Europos Sąjungos bendrąjį biudžetą [1],- atsižvelgdamas į 2005 finansinių metų Europos Bendrijų galutines metines ataskaitas (I tomas), (C6-0472/2006) [2],- atsižvelgdamas į Audito Rūmų 2005 finansinių metų metinę biudžeto vykdymo ataskaitą ir į Audito Rūmų specialiąsias ataskaitas kartu su audituotų institucijų atsakymais [3],- atsižvelgdamas į Audito Rūmų pagal EB sutarties 248 straipsnį pateiktą sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą [4],- atsižvelgdamas į EB sutarties 272 straipsnio 10 dalį ir 274, 275 bei 276 straipsnius,- atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento [5], ypač į jo 50, 86, 145, 146 ir 147 straipsnius,- atsižvelgdamas į Darbo tvarkos taisyklių 71 straipsnį ir V priedą,- atsižvelgdamas į Biudžeto kontrolės komiteto pranešimą (A6-0111/2007),1. suteikia patvirtinimą Europos duomenų apsaugos priežiūros pareigūnui, kad jis įvykdė 2005 finansinių metų biudžetą;2. pateikia savo pastabas toliau pateikiamoje rezoliucijoje;3. paveda Pirmininkui perduoti šį sprendimą ir rezoliuciją, kuri yra neatskiriama jo dalis, Tarybai, Komisijai, Teisingumo Teismui, Audito Rūmams, Europos ekonomikos ir socialinių reikalų komitetui, Regionų komitetui, Europos ombudsmenui bei Europos duomenų apsaugos priežiūros pareigūnui ir pasirūpinti, kad jie būtų paskelbti Europos Sąjungos oficialiajame leidinyje (L serijoje).[1] OL L 60, 2005 3 8.[2] OL C 264, 2006 10 31, p. 1.[3] OL C 263, 2006 10 31, p. 1.[4] OL C 263, 2006 10 31, p. 10.[5] OL L 248, 2002 9 16, p. 1. Reglamentas su pakeitimais, padarytais Reglamentu (EB, Euratomas) Nr. 1995/2006 (OL L 390, 2006 12 30, p. 1).--------------------------------------------------


24.3.2017

               LT

               Europos Sąjungos oficialusis leidinys

               C 93/157

         P7_TA(2014)0052
   Prašymas ginti Parlamento narės Laros Comi umunitetą
   2014 m. vasario 4 d. Europos Parlamento sprendimas dėl prašymo ginti Laros Comi privilegijas ir imunitetą (2014/2014(IMM))
   (2017/C 093/29)

      Europos Parlamentas,

               —

               atsižvelgdamas į 2013 m. spalio 16 d. Laros Comi pateiktą prašymą ginti jos imunitetą Feraros teismo nagrinėjamoje byloje,

               —

               2013 m. lapkričio 5 d. išklausęs Laros Comi paaiškinimų, kaip nurodyta Darbo tvarkos taisyklių 7 straipsnio 3 dalyje,

               —

               atsižvelgdamas į Protokolo Nr. 7 dėl Europos Sąjungos privilegijų ir imunitetų 8 ir 9 straipsnius bei 1976 m. rugsėjo 20 d. Akto dėl atstovų į Europos Parlamentą rinkimų remiantis tiesiogine visuotine rinkimų teise 6 straipsnio 2 dalį,

               —

               atsižvelgdamas į Europos Sąjungos Teisingumo Teismo 1964 m. gegužės 12 d., 1986 m. liepos 10 d., 2008 m. spalio 15 d. ir 21 d., 2010 m. kovo 19 d. ir 2011 m. rugsėjo 6 d. sprendimus (1),

               —

               atsižvelgdamas į savo 2014 m. sausio 14 d. sprendimą dėl prašymo ginti Laros Comi imunitetą ir privilegijas,

               —

               atsižvelgdamas į Darbo tvarkos taisyklių 6 straipsnio 3 dalį ir 7 straipsnį,

               —

               atsižvelgdamas į Teisės reikalų komiteto pranešimą (A7-0067/2014),

               A.

               kadangi Europos Parlamento narė Lara Comi paprašė ginti jos, kaip EP narės, imunitetą, nes 2013 m. spalio 1 d. gavo šaukimą atvykti į Feraros teismą, kuriame pateiktas prašymas atlyginti žalą, kuri galėjo būti padaryta jos pareiškimais, padarytais per televiziją transliuojamų politinių debatų metu;

               B.

               kadangi 2013 m. liepos 30 d. Lara Comi jau buvo prašiusi gintos jos, kaip EP narės, imunitetą Feraros teismo prokuratūroje nagrinėjamoje byloje dėl prieš ją pateikto skundo dėl didelio masto šmeižto, remiantis pareiškimais, kurie yra šio sprendimo objektas;

               C.

               kadangi Protokolo dėl Europos Sąjungos privilegijų ir imunitetų 8 straipsnyje, kuris aiškiai nurodomas Laros Comi prašyme ginti imunitetą, numatoma, kad Europos Parlamento nariai negali būti apklausiami, sulaikomi ar traukiami atsakomybėn dėl einant pareigas pareikštos nuomonės ar balsavimo;

               D.

               kadangi Parlamentas, vykdydamas savo įgaliojimus, susijusius su privilegijomis ir imunitetais, pirmiausia siekia išlikti principinga demokratiška teisėkūros asamblėja ir užtikrinti Parlamento narių nepriklausomumą, einant savo pareigas.

               E.

               kadangi Parlamentas turi didelę diskreciją kalbant apie kryptį, kurią jis nori suteikti sprendimui, priimtam dėl vieno iš savo nario pateikto prašymo ginti imunitetą;

               F.

               kadangi Teisingumo Teismas pripažino, kad nario už Parlamento ribų padarytas pareiškimas gali būti einant pareigas pareikšta nuomonė, kaip tai suprantama pagal Protokolo 8 straipsnį, nes tokios nuomonės egzistavimas priklauso ne nuo vietos, kur padarytas pareiškimas, o nuo jo pobūdžio ir turinio;

               G.

               kadangi imunitetas nuo teismo proceso, kuriuo naudojasi Europos Parlamento nariai, apima ir imunitetą nuo civilinio proceso;

               H.

               kadangi Lara Comi buvo pakviesta į televizijos laidą kaip Europos Parlamento narė, o ne kaip nacionalinės partijos, kuriai jau atstovavo kita viešnia, narė, remiantis nacionalinėmis nuostatomis, kuriomis siekiama užtikrinti televizijos debatuose dalyvaujančių politikos atstovų pusiausvyrą rinkimų kampanijų metu, kaip ir buvo šiuo atveju;

               I.

               kadangi šiuolaikinės demokratijos šalyse politiniai debatai vyksta ne tik parlamente, bet ir pasitelkiant įvairias komunikacijos priemones – nuo pranešimų spaudai iki interneto;

               J.

               kadangi minėtoje televizijos laidoje Lara Comi kalbėjo kaip Europos Parlamento narė, norėdama aptarti politikos problemas, įskaitant viešuosius pirkimus ir organizuotą nusikalstamumą, kuriomis ji visuomet domėjosi Europos lygmeniu;

               K.

               kadangi kitą dieną L. Comi perdavė atsiprašymą įžeistajam asmeniui, kuris vėliau buvo pakartotas kitos nacionalinės televizijos laidos metu;

               L.

               kadangi nagrinėjamas atvejis susijęs su tais pačiais pareiškimais, dėl kurių Europos Parlamentas 2014 m. sausio 14 d. sprendimu jau nusprendė ginti L. Comi imunitetą Feraros teisme nagrinėjamoje baudžiamojoje byloje;

               1.

               nusprendžia ginti Laros Comi imunitetą ir privilegijas;

               2.

               paveda Pirmininkui nedelsiant perduoti šį sprendimą ir atsakingo komiteto pranešimą kompetentingoms Italijos Respublikos valdžios institucijoms ir Larai Comi.

      (1)  1964 m. gegužės 12 d. Sprendimas Wagner/Fohrmann ir Krier (101/63, [1964], Rink. p. 195); 1986 m. liepos 10 d. Sprendimas Wybot/Faure ir kt. (149/85, [1986], Rink. p. 2391); 2008 m. spalio 15 d. Sprendimas Mote/Parlamentas (T-345/05, [2008], Rink. p. II-2849); 2008 m. spalio 21 d. Sprendimas Marra/De Gregorio ir Clemente (sujungtos bylos C-200/07 ir C-201/07, [2008], Rink. p. I-7929); 2010 m. kovo 19 d. Sprendimas Gollnisch/Parlamentas (T-42/06, [2010], Rink. p. II-1135); 2011 m. rugsėjo 6 d. Sprendimas Patriciello (C-163/10, [2011], Rink. p. I-7565).